title: Εκτελεστικός κανονισμός (ΕΕ) 2017/2090 της Επιτροπής, της 14ης Νοεμβρίου 2017, για την έγκριση της μπίρας ως βασικής ουσίας, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (Κείμενο που παρουσιάζει ενδιαφέρον για τον ΕΟΧ )

text:
               15.11.2017

               EL

               Επίσημη Εφημερίδα της Ευρωπαϊκής Ένωσης

               L 297/22

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/2090 ΤΗΣ ΕΠΙΤΡΟΠΉΣ
   της 14ης Νοεμβρίου 2017
   για την έγκριση της μπίρας ως βασικής ουσίας, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 23 παράγραφος 5 σε συνδυασμό με το άρθρο 13 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 23 παράγραφος 3 του κανονισμού (ΕΚ) αριθ. 1107/2009, η Επιτροπή έλαβε στις 11 Νοεμβρίου 2016 αίτηση από το Institut Technique de l'Agriculture Biologique για την έγκριση της μπίρας ως βασικής ουσίας. Η εν λόγω αίτηση συνοδευόταν από τις πληροφορίες που απαιτούνται σύμφωνα με το δεύτερο εδάφιο του άρθρου 23 παράγραφος 3 του κανονισμού (ΕΚ) αριθ. 1107/2009.

               (2)

               Η Επιτροπή ζήτησε επιστημονική βοήθεια από την Ευρωπαϊκή Αρχή για την Ασφάλεια των Τροφίμων («η Αρχή»). Η Αρχή υπέβαλε στην Επιτροπή τεχνική έκθεση σχετικά με τη μπίρα στις 9 Ιουνίου 2017 (2). Η Επιτροπή υπέβαλε την έκθεση επανεξέτασης (3) και σχέδιο του παρόντος κανονισμού στη μόνιμη επιτροπή φυτών, ζώων, τροφίμων και ζωοτροφών στις 20 Ιουλίου 2017 και οριστικοποίησε τα έγγραφα αυτά για τη συνεδρίαση της εν λόγω επιτροπής στις 6 Οκτωβρίου 2017.

               (3)

               Από την τεκμηρίωση που υποβλήθηκε από τον αιτούντα προκύπτει ότι η μπίρα πληροί τα κριτήρια του ορισμού των τροφίμων δυνάμει του άρθρου 2 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου (4). Επιπλέον, δεν χρησιμοποιείται κατά κύριο λόγο για σκοπούς φυτοπροστασίας, αλλά παρ' όλα αυτά συμβάλλει στην προστασία των φυτών στην περίπτωση χρήσης προϊόντος που αποτελείται από την εν λόγω ουσία και από νερό. Κατά συνέπεια, πρέπει να θεωρείται βασική ουσία.

               (4)

               Από τις εξετάσεις που πραγματοποιήθηκαν προέκυψε ότι η μπίρα μπορεί να αναμένεται ότι πληροί, γενικά, τις απαιτήσεις που ορίζονται στο άρθρο 23 του κανονισμού (ΕΚ) αριθ. 1107/2009, ιδίως όσον αφορά τις χρήσεις που εξετάστηκαν και αναλύθηκαν στην έκθεση επανεξέτασης της Επιτροπής. Συνεπώς, είναι σκόπιμο να εγκριθεί η μπίρα ως βασική ουσία.

               (5)

               Ωστόσο, σύμφωνα με το άρθρο 13 παράγραφος 2 του κανονισμού (ΕΚ) αριθ. 1107/2009, σε συνδυασμό με το άρθρο 6 του ίδιου κανονισμού και με βάση τις τρέχουσες επιστημονικές και τεχνικές γνώσεις, είναι αναγκαίο να συμπεριληφθούν ορισμένοι όροι.

               (6)

               Σύμφωνα με το άρθρο 13 παράγραφος 4 του κανονισμού (ΕΚ) αριθ. 1107/2009, το παράρτημα του εκτελεστικού κανονισμού (ΕΕ) αριθ. 540/2011 της Επιτροπής (5) θα πρέπει να τροποποιηθεί αναλόγως.

               (7)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Έγκριση βασικής ουσίας
   Η μπίρα εγκρίνεται ως βασική ουσία όπως ορίζεται στο παράρτημα I.
   Άρθρο 2
   Τροποποιήσεις του εκτελεστικού κανονισμού (ΕΕ) αριθ. 540/2011
   Ο εκτελεστικός κανονισμός (ΕΕ) αριθ. 540/2011 τροποποιείται σύμφωνα με το παράρτημα II του παρόντος κανονισμού.
   Άρθρο 3
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Νοεμβρίου 2017.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 309 της 24.11.2009, σ. 1.

      (2)  EFSA (Ευρωπαϊκή Αρχή για την Ασφάλεια των Τροφίμων), 2017. Technical report on the outcome of the consultation with Member States and EFSA on the basic substance application for beer for use in plant protection against slugs and snails. Συναφής δημοσίευση EFSA 2017:EN-1253. 30 σελίδες. doi:10.2903/sp.efsa.2017.EN-1253.

      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN

      (4)  Κανονισμός (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (ΕΕ L 31 της 1.2.2002, σ. 1).

      (5)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

      ΠΑΡΑΡΤΗΜΑ I

                  Κοινή ονομασία, αριθμοί ταυτοποίησης

                  Ονομασία IUPAC

                  Καθαρότητα (1)

                  Ημερομηνία έγκρισης

                  Ειδικές διατάξεις

                  Μπίρα
                  Αριθ. CAS 8029-31-0

                  Άνευ αντικειμένου

                  Κατάλληλη για τρόφιμα

                  5 Δεκεμβρίου 2017

                  Η μπίρα πρέπει να χρησιμοποιείται σύμφωνα με τους ειδικούς όρους που περιλαμβάνονται στα συμπεράσματα της έκθεσης επανεξέτασης για τη μπίρα (SANTE/11038/2017), και ιδίως τα προσαρτήματα I και II της έκθεσης αυτής.

         (1)  Περισσότερες λεπτομέρειες σχετικά με την ταυτότητα, τις προδιαγραφές και τον τρόπο χρήσης της βασικής ουσίας δίνονται στην έκθεση επανεξέτασης.

      ΠΑΡΑΡΤΗΜΑ II
      Στο μέρος Γ του παραρτήματος του εκτελεστικού κανονισμού (ΕΕ) αριθ. 540/2011 προστίθεται η ακόλουθη εγγραφή:

                     Αριθμός

                     Κοινή ονομασία, αριθμοί ταυτοποίησης

                     Ονομασία IUPAC

                     Καθαρότητα (1)

                     Ημερομηνία έγκρισης

                     Ειδικές διατάξεις

                     «17

                     Μπίρα
                     Αριθ. CAS 8029-31-0

                     Άνευ αντικειμένου

                     Κατάλληλη για τρόφιμα

                     5 Δεκεμβρίου 2017

                     Η μπίρα πρέπει να χρησιμοποιείται σύμφωνα με τους ειδικούς όρους που περιλαμβάνονται στα συμπεράσματα της έκθεσης επανεξέτασης για τη μπίρα (SANTE/11038/2017), και ιδίως τα προσαρτήματα I και II της έκθεσης αυτής.»

         (1)  Περισσότερες λεπτομέρειες σχετικά με την ταυτότητα, τις προδιαγραφές και τον τρόπο χρήσης της βασικής ουσίας δίνονται στην έκθεση επανεξέτασης.


title: Εκτελεστικός κανονισμός (ΕΕ) 2017/2091 της Επιτροπής, της 14ης Νοεμβρίου 2017, για τη μη ανανέωση της έγκρισης της δραστικής ουσίας iprodione (ιπροδιόνης) σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά και για την τροποποίηση του εκτελεστικού κανονισμού (ΕΕ) αριθ. 540/2011 της Επιτροπής (Κείμενο που παρουσιάζει ενδιαφέρον για τον ΕΟΧ )

text:
               15.11.2017

               EL

               Επίσημη Εφημερίδα της Ευρωπαϊκής Ένωσης

               L 297/25

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/2091 ΤΗΣ ΕΠΙΤΡΟΠΉΣ
   της 14ης Νοεμβρίου 2017
   για τη μη ανανέωση της έγκρισης της δραστικής ουσίας iprodione (ιπροδιόνης) σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά και για την τροποποίηση του εκτελεστικού κανονισμού (ΕΕ) αριθ. 540/2011 της Επιτροπής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 20 παράγραφος 1 και το άρθρο 78 παράγραφος 2,
   Εκτιμώντας τα ακόλουθα:

               (1)

               Η οδηγία 2003/31/ΕΚ της Επιτροπής (2) καταχώρισε το iprodione ως δραστική ουσία στο παράρτημα I της οδηγίας 91/414/ΕΟΚ του Συμβουλίου (3).

               (2)

               Οι δραστικές ουσίες που περιλαμβάνονται στο παράρτημα I της οδηγίας 91/414/ΕΟΚ θεωρούνται ότι έχουν εγκριθεί δυνάμει του κανονισμού (ΕΚ) αριθ. 1107/2009 και απαριθμούνται στο μέρος A του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (4).

               (3)

               Η έγκριση της δραστικής ουσίας iprodione, όπως ορίζεται στο μέρος Α του παραρτήματος του εκτελεστικού κανονισμού (ΕΕ) αριθ. 540/2011, λήγει στις 31 Οκτωβρίου 2018.

               (4)

               Υποβλήθηκε αίτηση για την ανανέωση της έγκρισης της ουσίας iprodione, σύμφωνα με το άρθρο 1 του εκτελεστικού κανονισμού (ΕΕ) αριθ. 844/2012 της Επιτροπής (5), εντός της χρονικής περιόδου που ορίζεται στο εν λόγω άρθρο.

               (5)

               Ο αιτών υπέβαλε τους συμπληρωματικούς φακέλους που απαιτούνται σύμφωνα με το άρθρο 6 του εκτελεστικού κανονισμού (ΕΕ) αριθ. 844/2012. Το κράτος μέλος-εισηγητής διαπίστωσε ότι η αίτηση ήταν πλήρης.

               (6)

               Το κράτος μέλος-εισηγητής εκπόνησε έκθεση αξιολόγησης της ανανέωσης σε συνεννόηση με το κράτος μέλος-συνεισηγητή και την υπέβαλε στην Ευρωπαϊκή Αρχή για την Ασφάλεια των Τροφίμων (εφεξής «η Αρχή») και στην Επιτροπή στις 3 Νοεμβρίου 2015.

               (7)

               Η Αρχή γνωστοποίησε την έκθεση αξιολόγησης της ανανέωσης στον αιτούντα και στα κράτη μέλη για υποβολή παρατηρήσεων και διαβίβασε τις παρατηρήσεις που έλαβε στην Επιτροπή. Η Αρχή κατέστησε επίσης διαθέσιμο στο κοινό τον συμπληρωματικό συνοπτικό φάκελο.

               (8)

               Στις 8 Ιουνίου 2016, η Αρχή κοινοποίησε στην Επιτροπή το συμπέρασμά της (6) σχετικά με το αν η ουσία iprodione αναμένεται να πληροί τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Η Αρχή κατέληξε στο συμπέρασμα ότι υπάρχει μεγάλη πιθανότητα οι αντιπροσωπευτικές χρήσεις που αξιολογήθηκαν να οδηγήσουν σε έκθεση των υπόγειων υδάτων η οποία υπερβαίνει το παραμετρικό όριο των 0,1μg/L για το πόσιμο νερό από τους σχετικούς μεταβολίτες της ουσίας iprodione σε καταστάσεις που αντιπροσωπεύονται από όλα τα συναφή σενάρια για τα υπόγεια ύδατα· προβλέπεται μάλιστα ότι ένας σχετικός μεταβολίτης θα υπερβεί τα 0,75 μg/l σε όλα τα συναφή σενάρια για τα υπόγεια ύδατα. Επιπλέον, η Αρχή κατέληξε επίσης στο συμπέρασμα ότι υπάρχει υψηλός μακροπρόθεσμος κίνδυνος για τους υδρόβιους οργανισμούς.

               (9)

               Περαιτέρω, όσον αφορά έναν μεταβολίτη, ο οποίος βρέθηκε ως κατάλοιπο σε φυτά και ως πρόσμιξη σε τεχνικό υλικό, η Αρχή κατέληξε στο συμπέρασμα ότι δεν μπορεί να αποκλειστεί το γονιδιοτοξικό δυναμικό και, ως εκ τούτου, ο καθορισμός τιμών αναφοράς για τον εν λόγω μεταβολίτη δεν μπορεί να επιβεβαιωθεί με βάση τις διαθέσιμες πληροφορίες. Επιπλέον, βάσει των διαθέσιμων πληροφοριών, η εκτίμηση του διατροφικού κινδύνου δεν ήταν δυνατόν να οριστικοποιηθεί καθώς δεν είναι δυνατόν να θεσπιστούν ορισμοί των καταλοίπων για την εκτίμηση του κινδύνου· ωστόσο, δεν ήταν δυνατόν να αποκλειστεί ο υψηλός κίνδυνος για τον καταναλωτή. Τέλος, η αξιολόγηση του μακροπρόθεσμου κινδύνου για τα άγρια θηλαστικά για όλες τις οδούς έκθεσης, δεν ήταν δυνατόν να οριστικοποιηθεί, βάσει των πληροφοριών που υποβάλλονται στον φάκελο.

               (10)

               Επιπλέον, η ουσία iprodione έχει ταξινομηθεί ως καρκινογόνος κατηγορίας 2 σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (7), ενώ στο συμπέρασμα της Αρχής αναφέρεται ότι η ουσία iprodione θα πρέπει να ταξινομηθεί ως καρκινογόνος κατηγορίας 1Β και ως τοξική για την αναπαραγωγή κατηγορίας 2. Για τις αντιπροσωπευτικές χρήσεις που εξετάστηκαν, τα επίπεδα καταλοίπων υπερβαίνουν την προκαθορισμένη τιμή, όπως αναφέρεται στο άρθρο 18 παράγραφος 1 στοιχείο β) του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου (8). Κατά συνέπεια, οι απαιτήσεις που ορίζονται στα σημεία 3.6.3 και 3.6.5 του παραρτήματος II του κανονισμού (ΕΚ) αριθ. 1107/2009 δεν πληρούνται.

               (11)

               Η Επιτροπή κάλεσε τον αιτούντα να υποβάλει τις παρατηρήσεις του σχετικά με το συμπέρασμα της Αρχής και, σύμφωνα με το άρθρο 14 παράγραφος 1 τρίτο εδάφιο του εκτελεστικού κανονισμού (ΕΕ) αριθ. 844/2012, σχετικά με το σχέδιο της έκθεσης ανανέωσης. Ο αιτών υπέβαλε τα σχόλιά του, τα οποία εξετάστηκαν προσεκτικά.

               (12)

               Ωστόσο, παρά τα επιχειρήματα που προέβαλε ο αιτών, δεν κατέστη δυνατό να αρθούν οι λόγοι ανησυχίας σχετικά με την ουσία.

               (13)

               Με βάση τις ανησυχίες που εντοπίστηκαν, δεν έχει αποδειχθεί, όσον αφορά μία ή περισσότερες αντιπροσωπευτικές χρήσεις ενός τουλάχιστον φυτοπροστατευτικού προϊόντος, ότι πληρούνται τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Ως εκ τούτου, κρίνεται σκόπιμο να μην ανανεωθεί η έγκριση της ουσίας iprodione σύμφωνα με το άρθρο 20 παράγραφος 1 στοιχείο β) του εν λόγω κανονισμού.

               (14)

               Θα πρέπει να δοθεί χρόνος στα κράτη μέλη για την ανάκληση των αδειών για τα φυτοπροστατευτικά προϊόντα που περιέχουν την ουσία iprodione.

               (15)

               Για τα φυτοπροστατευτικά προϊόντα που περιέχουν την ουσία iprodione, όταν τα κράτη μέλη χορηγούν περίοδο χάριτος σύμφωνα με το άρθρο 46 του κανονισμού (ΕΚ) αριθ. 1107/2009, η εν λόγω περίοδος θα πρέπει να λήγει το αργότερο στις 5 Ιουνίου 2018.

               (16)

               Ο εκτελεστικός κανονισμός (ΕΕ) 2017/1511 της Επιτροπής (9) παρέτεινε την ημερομηνία λήξης της έγκρισης της ουσίας iprodione έως τις 31 Οκτωβρίου 2018, προκειμένου η διαδικασία ανανέωσης να ολοκληρωθεί πριν από τη λήξη της έγκρισης της εν λόγω ουσίας. Ωστόσο, δεδομένου ότι έχει ληφθεί απόφαση πριν από την εν λόγω παράταση της ημερομηνίας λήξης της έγκρισης, ο παρών κανονισμός θα πρέπει να τεθεί σε εφαρμογή το ταχύτερο δυνατό.

               (17)

               Ο παρών κανονισμός δεν θίγει τη δυνατότητα εκ νέου υποβολής αίτησης για την έγκριση της ουσίας iprodione σύμφωνα με το άρθρο 7 του κανονισμού (ΕΚ) αριθ. 1107/2009.

               (18)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Μη ανανέωση έγκρισης δραστικής ουσίας
   Η έγκριση της δραστικής ουσίας iprodione δεν ανανεώνεται.
   Άρθρο 2
   Τροποποίηση του εκτελεστικού κανονισμού (ΕΕ) αριθ. 540/2011
   Στο μέρος Α του παραρτήματος του εκτελεστικού κανονισμού (ΕΕ) αριθ. 540/2011, διαγράφεται η σειρά 50 σχετικά με την ουσία iprodione.
   Άρθρο 3
   Μεταβατικά μέτρα
   Τα κράτη μέλη αποσύρουν τις άδειες φυτοπροστατευτικών προϊόντων που περιέχουν την ουσία iprodione ως δραστική ουσία, το αργότερο έως τις 5 Μαρτίου 2018.
   Άρθρο 4
   Περίοδος χάριτος
   Κάθε περίοδος χάριτος που χορηγείται από τα κράτη μέλη σύμφωνα με το άρθρο 46 του κανονισμού (ΕΚ) αριθ. 1107/2009 είναι η συντομότερη δυνατή και λήγει το αργότερο στις 5 Ιουνίου 2018.
   Άρθρο 5
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Νοεμβρίου 2017.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 309 της 24.11.2009, σ. 1.

      (2)  Οδηγία 2003/31/ΕΚ της Επιτροπής, της 11ης Απριλίου 2003, για τροποποίηση της οδηγίας 91/414/ΕΟΚ του Συμβουλίου ώστε να καταχωρισθούν οι ουσίες 2,4-DB, beta-cyfluthrin, cyfluthrin, iprodione, linuron, maleic hydrazide και pendimethalin ως δραστικές ουσίες (ΕΕ L 101 της 23.4.2003, σ. 3).

      (3)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).

      (4)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

      (5)  Εκτελεστικός κανονισμός (ΕΕ) αριθ. 844/2012 της Επιτροπής, της 18ης Σεπτεμβρίου 2012, για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (ΕΕ L 252 της 19.9.2012, σ. 26).

      (6)  ΕFSA (Ευρωπαϊκή Αρχή για την Ασφάλεια των Τροφίμων), 2016. Συμπέρασμα σχετικά με την επιστημονική εξέταση από ομοτίμους της εκτίμησης επικινδυνότητας φυτοπροστατευτικών προϊόντων όσον αφορά τη δραστική ουσία iprodione. EFSA Journal 2016·14(11):4609, 31 σ. doi:10.2903/j.efsa.2016.4609.

      (7)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).

      (8)  Κανονισμός (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα η πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (ΕΕ L 70 της 16.3.2005, σ. 1).

      (9)  Εκτελεστικός κανονισμός (ΕΕ) 2017/1511 της Επιτροπής, της 30ής Αυγούστου 2017, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών 1-methylcyclopropene, beta-cyfluthrin, chlorothalonil, chlorotoluron, cypermethrin, daminozide, deltamethrin, dimethenamid-p, flufenacet, flurtamone, forchlorfenuron, fosthiazate, indoxacarb, iprodione, MCPA, MCPB, silthiofam, thiophanate-methyl και tribenuron (ΕΕ L 224 της 31.8.2017, σ. 115).


title: Εκτελεστικός κανονισμός (ΕΕ) 2018/256 της Επιτροπής, της 20ής Φεβρουαρίου 2018, για τη 281η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα

text:
               21.2.2018

               EL

               Επίσημη Εφημερίδα της Ευρωπαϊκής Ένωσης

               L 48/39

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/256 ΤΗΣ ΕΠΙΤΡΟΠΉΣ
   της 20ής Φεβρουαρίου 2018
   για τη 281η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5,
   Εκτιμώντας τα ακόλουθα:

               (1)

               Το παράρτημα I του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η δέσμευση κεφαλαίων και οικονομικών πόρων βάσει του εν λόγω κανονισμού.

               (2)

               Στις 14 Φεβρουαρίου 2018 η Επιτροπή Κυρώσεων του Συμβουλίου Ασφαλείας των Ηνωμένων Εθνών αποφάσισε να τροποποιήσει μία καταχώριση στον κατάλογο των προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. Κατά συνέπεια, το παράρτημα I του κανονισμού (ΕΚ) αριθ. 881/2002 θα πρέπει να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Φεβρουαρίου 2018.

            Για την Επιτροπή,

            εξ ονόματος του Προέδρου,

            Προϊσταμένος της Υπηρεσίας Μέσων Εξωτερικής Πολιτικής

      (1)  ΕΕ L 139 της 29.5.2002, σ. 9.

      ΠΑΡΑΡΤΗΜΑ
      Στο παράρτημα Ι του κανονισμού (ΕΚ) αριθ. 881/2002 η καταχώριση «Djamel Lounici (γνωστός και ως Jamal Lounici). Διεύθυνση: Αλγερία. Ημερομηνία γέννησης: 1.2.1962. Τόπος γέννησης: Αλγέρι, Αλγερία. Ιθαγένεια: Αλγερινός. Άλλες πληροφορίες: α) Όνομα πατρός: Abdelkader, όνομα μητρός: Johra Birouh· β) Επέστρεψε από την Ιταλία στην Αλγερία, όπου διαμένει από τον Νοέμβριο του 2008· γ) Γαμπρός του Othman Deramchi. Ημερομηνία καταχώρισης που αναφέρεται στο άρθρο 2α παράγραφος 4 στοιχείο β): 16.1.2004» αντικαθίσταται από το ακόλουθο κείμενο:

         «Djamel Lounici (γνωστός και ως Jamal Lounici). Διεύθυνση: Αλγερία. Ημερομηνία γέννησης: 1.2.1962. Τόπος γέννησης: Αλγέρι, Αλγερία. Ιθαγένεια: Αλγερινός. Άλλες πληροφορίες: α) Όνομα πατρός: Abdelkader, όνομα μητρός: Johra Birouh· β) Επέστρεψε από τη Γαλλία στην Αλγερία, όπου διαμένει από τον Σεπτέμβριο του 2008· Ημερομηνία καταχώρισης που αναφέρεται στο άρθρο 7δ παράγραφος 2 στοιχείο θ): 16.1.2004.»


title: Εκτελεστικός κανονισμός (ΕΕ) 2018/260 της Επιτροπής, της 21ης Φεβρουαρίου 2018, για την περάτωση της έρευνας σχετικά με την πιθανή καταστρατήγηση των μέτρων αντιντάμπινγκ που επιβλήθηκαν με τον εκτελεστικό κανονισμό (ΕΕ) αριθ. 1008/2011 του Συμβουλίου, όπως τροποποιήθηκε με τον εκτελεστικό κανονισμό (ΕΕ) αριθ. 372/2013, στις εισαγωγές τροχοφόρων φορείων και των βασικών μερών τους, καταγωγής Λαϊκής Δημοκρατίας της Κίνας, μέσω εισαγωγών που αποστέλλονται από το Βιετνάμ, είτε δηλώνονται ως καταγωγής Βιετνάμ είτε όχι

text:
               22.2.2018

               EL

               Επίσημη Εφημερίδα της Ευρωπαϊκής Ένωσης

               L 49/16

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/260 ΤΗΣ ΕΠΙΤΡΟΠΉΣ
   της 21ης Φεβρουαρίου 2018
   για την περάτωση της έρευνας σχετικά με την πιθανή καταστρατήγηση των μέτρων αντιντάμπινγκ που επιβλήθηκαν με τον εκτελεστικό κανονισμό (ΕΕ) αριθ. 1008/2011 του Συμβουλίου, όπως τροποποιήθηκε με τον εκτελεστικό κανονισμό (ΕΕ) αριθ. 372/2013, στις εισαγωγές τροχοφόρων φορείων και των βασικών μερών τους, καταγωγής Λαϊκής Δημοκρατίας της Κίνας, μέσω εισαγωγών που αποστέλλονται από το Βιετνάμ, είτε δηλώνονται ως καταγωγής Βιετνάμ είτε όχι
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (ο «βασικός κανονισμός»), και ιδίως το άρθρο 13 παράγραφος 3 και το άρθρο 14 παράγραφος 5,
   Εκτιμώντας τα ακόλουθα:
   1.   ΔΙΑΔΙΚΑΣΙΑ

   1.1.   Προηγούμενες έρευνες και ισχύοντα μέτρα

               (1)

               Τον Ιούλιο του 2005, με τον κανονισμό (ΕΚ) αριθ. 1174/2005 (2), το Συμβούλιο επέβαλε οριστικό δασμό αντιντάμπινγκ στις εισαγωγές τροχοφόρων φορείων και των βασικών μερών τους («τροχοφόρα φορεία») καταγωγής Λαϊκής Δημοκρατίας της Κίνας («ΛΔΚ» ή «Κίνα»). Τα μέτρα αυτά αποτελούνταν από έναν κατ' αξίαν δασμό αντιντάμπινγκ, που κυμαινόταν μεταξύ 7,6 % και 46,7 % («τα αρχικά μέτρα»).

               (2)

               Τον Ιούλιο του 2008, με τον κανονισμό (ΕΚ) αριθ. 684/2008 (3), το Συμβούλιο, μετά την αυτεπάγγελτη έναρξη μερικής ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού, αποσαφήνισε το πεδίο εφαρμογής των μέτρων και εξαίρεσε από τα αρχικά μέτρα αντιντάμπινγκ ορισμένα προϊόντα, παλετοφόρα ανυψωτικά, περονοφόρα ανυψωτικά, ψαλιδωτά ανυψωτικά και ζυγούς φορτηγών, τα οποία διαπιστώθηκε ότι διαφέρουν από τα τροχοφόρα φορεία, λόγω των χαρακτηριστικών, των ειδικών λειτουργιών και των τελικών τους χρήσεων.

               (3)

               Τον Ιούνιο του 2009, με τον κανονισμό (ΕΚ) αριθ. 499/2009 (4), το Συμβούλιο, ύστερα από έρευνα κατά της καταστρατήγησης δυνάμει του άρθρου 13 του βασικού κανονισμού, επέκτεινε τον οριστικό δασμό αντιντάμπινγκ ο οποίος εφαρμόζεται σε «όλες τις άλλες εταιρείες» και επιβλήθηκε με τον κανονισμό (ΕΚ) αριθ. 1174/2005 στα τροχοφόρα φορεία και τα βασικά μέρη τους που αποστέλλονται από την Ταϊλάνδη, είτε δηλώνονται ως καταγωγής Ταϊλάνδης είτε όχι.

               (4)

               Τον Οκτώβριο του 2011, με τον εκτελεστικό κανονισμό (ΕΕ) αριθ. 1008/2011 (5), το Συμβούλιο, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του βασικού κανονισμού, επέβαλε οριστικό δασμό αντιντάμπινγκ στις εισαγωγές τροχοφόρων φορείων καταγωγής ΛΔΚ.

               (5)

               Τον Απρίλιο του 2013, με τον εκτελεστικό κανονισμό (ΕΕ) αριθ. 372/2013 (6), το Συμβούλιο, κατόπιν ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού, τροποποίησε τον κανονισμό (ΕΕ) αριθ. 1008/2011 και επέβαλε δασμολογικό συντελεστή 70,8 % σε όλες τις εισαγωγές τροχοφόρων φορείων καταγωγής ΛΔΚ στην Ένωση.

               (6)

               Τον Σεπτέμβριο του 2014, με τον εκτελεστικό κανονισμό (ΕΕ) αριθ. 946/2014 (7), η Ευρωπαϊκή Επιτροπή («η Επιτροπή»), κατόπιν επανεξέτασης για νέο εξαγωγέα σύμφωνα με το άρθρο 11 παράγραφος 4 του βασικού κανονισμού, τροποποίησε τον εκτελεστικό κανονισμό (ΕΕ) αριθ. 1008/2011, επιβάλλοντας ατομικό δασμολογικό συντελεστή 54,1 % στις εισαγωγές τροχοφόρων φορείων από την εταιρεία Ningbo Logitrans Handling Equipment Co.

               (7)

               Τον Αύγουστο του 2016, με τον εκτελεστικό κανονισμό (ΕΕ) 2016/1346 (8), η Επιτροπή, ύστερα από έρευνα κατά της καταστρατήγησης δυνάμει του άρθρου 13 του βασικού κανονισμού, επέκτεινε τον ισχύοντα οριστικό δασμό αντιντάμπινγκ στις εισαγωγές ελαφρώς τροποποιημένων τροχοφόρων φορείων που φέρουν σύστημα ένδειξης βάρους το οποίο δεν είναι ενσωματωμένο στη βάση (τις περόνες) καταγωγής ΛΔΚ.

               (8)

               Τον Νοέμβριο του 2017, με τον εκτελεστικό κανονισμό (ΕΕ) 2017/2206 (9), το Συμβούλιο, κατόπιν δεύτερης επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του βασικού κανονισμού, επέβαλε οριστικό δασμό αντιντάμπινγκ στις εισαγωγές τροχοφόρων φορείων καταγωγής ΛΔΚ.

               (9)

               Τα ισχύοντα επί του παρόντος μέτρα είναι οριστικός δασμός αντιντάμπινγκ στις εισαγωγές τροχοφόρων φορείων και των βασικών μερών τους, καταγωγής ΛΔΚ, ο οποίος αποτελείται από κατ' αξίαν δασμό ύψους 70,8 %.

         1.2.   Αίτηση

               (10)

               Η Επιτροπή έλαβε αίτηση σύμφωνα με το άρθρο 13 παράγραφος 3 και το άρθρο 14 παράγραφος 5 του βασικού κανονισμού, για να διερευνήσει την ενδεχόμενη καταστρατήγηση των μέτρων αντιντάμπινγκ που έχουν επιβληθεί στις εισαγωγές τροχοφόρων φορείων και των βασικών μερών τους, καταγωγής ΛΔΚ, μέσω εισαγωγών που αποστέλλονται από το Βιετνάμ, είτε δηλώνονται ως καταγωγής Βιετνάμ είτε όχι, και για να επιβάλει την καταγραφή των εν λόγω εισαγωγών.

               (11)

               Η αίτηση υποβλήθηκε στις 6 Ιουνίου 2017 από δύο ενωσιακούς παραγωγούς τροχοφόρων φορείων και των βασικών μερών τους, την Toyota Material Handling Manufacturing Sweden AB και την PR Industrial S.r.l. («οι αιτούντες»).

               (12)

               Η αίτηση περιλάμβανε επαρκή εκ πρώτης όψεως αποδεικτικά στοιχεία σχετικά με τη μεταβολή των τρόπων διεξαγωγής των εμπορικών συναλλαγών μεταξύ της Ένωσης, της ΛΔΚ και του Βιετνάμ, μεταβολή η οποία φαίνεται ότι προέκυπτε από μια πρακτική, διαδικασία ή εργασία για την οποία δεν υπήρχε ικανός αποχρών λόγος ή άλλη οικονομική δικαιολογία, εκτός από την επιβολή του δασμού, δηλαδή την αποστολή του υπό εξέταση προϊόντος στην Ένωση μέσω Βιετνάμ, έπειτα από την υποβολή του σε εργασίες συναρμολόγησης στο Βιετνάμ. Η αίτηση περιλάμβανε επαρκή εκ πρώτης όψεως αποδεικτικά στοιχεία σύμφωνα με τα οποία οι εν λόγω εργασίες συναρμολόγησης αποτελούν καταστρατήγηση, καθώς τα κινεζικά μέρη αντιστοιχούν σε πάνω από το 60 % της συνολικής αξίας του συναρμολογημένου προϊόντος και η προστιθέμενη αξία κατά τις εργασίες συναρμολόγησης είναι μικρότερη από το 25 % του κόστους κατασκευής.

               (13)

               Επιπλέον, η αίτηση περιείχε επαρκή εκ πρώτης όψεως αποδεικτικά στοιχεία σύμφωνα με τα οποία, αφενός, η πρακτική που περιγράφεται ανωτέρω υπονομεύει τα επανορθωτικά αποτελέσματα των ισχυόντων μέτρων αντιντάμπινγκ όσον αφορά τόσο τις ποσότητες όσο και τις τιμές και, αφετέρου, οι τιμές του προϊόντος που αποτελεί αντικείμενο της έρευνας αποτελούν αντικείμενο ντάμπινγκ σε σχέση με την κανονική αξία που είχε καθοριστεί προηγουμένως για το υπό εξέταση προϊόν.

         1.3.   Υπό εξέταση προϊόν και προϊόν που αποτελεί αντικείμενο της έρευνας

               (14)

               Το προϊόν που αποτελεί αντικείμενο της παρούσας έρευνας είναι τα τροχοφόρα φορεία και τα βασικά μέρη τους, δηλαδή οι βάσεις και τα υδραυλικά τους συστήματα, που επί του παρόντος υπάγονται στους κωδικούς ΣΟ ex 8427 90 00 και ex 8431 20 00, καταγωγής Λαϊκής Δημοκρατίας της Κίνας. Για τον σκοπό του παρόντος κανονισμού, τα τροχοφόρα φορεία είναι φορεία με τροχούς που στηρίζουν περόνες ανύψωσης για τον χειρισμό παλετών, τα οποία έχουν σχεδιαστεί έτσι ώστε να ωθούνται, να έλκονται ή να οδηγούνται με το χέρι επί ομαλής, επίπεδης, σκληρής επιφάνειας από πεζό χειριστή που χρησιμοποιεί αρθρωτό βραχίονα. Τα τροχοφόρα φορεία έχουν σχεδιαστεί αποκλειστικά για την ανύψωση φορτίου, με τη μόχλευση του βραχίονα, σε ύψος επαρκές για τη μεταφορά του φορτίου και δεν προορίζονται για οποιεσδήποτε άλλες πρόσθετες λειτουργίες ή χρήσεις, όπως για παράδειγμα i) τη μετακίνηση και την ανύψωση φορτίων, έτσι ώστε να τοποθετούνται υψηλότερα ή για να βοηθούν στην αποθήκευση φορτίων (παλετοφόρα ανυψωτικά)· ii) τη στοίβαξη μιας παλέτας επάνω στην άλλη (περονοφόρα ανυψωτικά)· iii) την ανύψωση του φορτίου σε επίπεδο εργασίας (ψαλιδωτά ανυψωτικά)· ή iv) την ανύψωση και ζύγιση φορτίων (ζυγοί φορτηγών) («το υπό εξέταση προϊόν»).

               (15)

               Το προϊόν που αποτελεί αντικείμενο της έρευνας είναι το ίδιο με εκείνο που αναφέρεται ανωτέρω, αλλά αποστέλλεται από το Βιετνάμ, είτε δηλώνεται ως καταγωγής Βιετνάμ είτε όχι, και επί του παρόντος υπάγεται στους ίδιους κωδικούς ΣΟ με το υπό εξέταση προϊόν («το προϊόν που αποτελεί αντικείμενο της έρευνας»).

               (16)

               Η έρευνα κατέδειξε ότι τα τροχοφόρα φορεία και τα βασικά μέρη τους, όπως ορίζονται ανωτέρω, που εξάγονται από τη ΛΔΚ στην Ένωση και εκείνα που αποστέλλονται από το Βιετνάμ παρουσιάζουν τα ίδια βασικά φυσικά και τεχνικά χαρακτηριστικά και έχουν τις ίδιες χρήσεις και, επομένως, πρέπει να θεωρούνται ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.

         1.4.   Έναρξη έρευνας

               (17)

               Η Επιτροπή, αφού κατέληξε στο συμπέρασμα, έχοντας ενημερώσει τα κράτη μέλη, ότι υπάρχουν επαρκή εκ πρώτης όψεως αποδεικτικά στοιχεία που δικαιολογούν την έναρξη έρευνας σύμφωνα με το άρθρο 13 παράγραφος 3 και το άρθρο 14 παράγραφος 5 του βασικού κανονισμού, αποφάσισε να ερευνήσει την πιθανή καταστρατήγηση των μέτρων αντιντάμπινγκ που επιβλήθηκαν στις εισαγωγές τροχοφόρων φορείων και των βασικών μερών τους καταγωγής Κίνας και να υπαγάγει σε καταγραφή τις εισαγωγές τροχοφόρων φορείων και των βασικών μερών τους που αποστέλλονται από το Βιετνάμ, είτε δηλώνονται ως καταγωγής Βιετνάμ είτε όχι.

               (18)

               Η έρευνα ξεκίνησε με τον εκτελεστικό κανονισμό (ΕΕ) 2017/1348 της Επιτροπής (10) («ο κανονισμός για την έναρξη της έρευνας»).

         1.5.   Περίοδος έρευνας και περίοδος αναφοράς

               (19)

               Η έρευνα κάλυψε την περίοδο από την 1η Ιανουαρίου 2011 έως τις 30 Ιουνίου 2017 («η περίοδος έρευνας»). Για την περίοδο έρευνας συλλέχθηκαν στοιχεία προκειμένου να εξεταστεί, μεταξύ άλλων, η εικαζόμενη μεταβολή του τρόπου διεξαγωγής των εμπορικών συναλλαγών μετά την επιβολή των μέτρων και μετά την αύξηση του οριστικού δασμού αντιντάμπινγκ με τον εκτελεστικό κανονισμό (ΕΕ) αριθ. 372/2013, καθώς και η ύπαρξη μιας πρακτικής, διαδικασίας ή εργασίας για την οποία δεν υπήρχε ικανός αποχρών λόγος ή άλλη οικονομική δικαιολογία, εκτός από την επιβολή του δασμού. Συλλέχθηκαν αναλυτικότερα στοιχεία για την περίοδο αναφοράς από την 1η Ιουλίου 2016 έως τις 30 Ιουνίου 2017 («η περίοδος αναφοράς»), ώστε να εξεταστεί αν οι εισαγωγές υπονόμευαν τα επανορθωτικά αποτελέσματα των ισχυόντων μέτρων ως προς τις τιμές και/ή τις ποσότητες, καθώς και αν υπήρξε ντάμπινγκ.

         1.6.   Έρευνα

               (20)

               Η Επιτροπή ενημέρωσε επισήμως σχετικά με την έναρξη της έρευνας τις αρχές της ΛΔΚ και του Βιετνάμ, τους παραγωγούς-εξαγωγείς και τους εμπόρους σ' αυτές τις χώρες, τους ενωσιακούς εισαγωγείς που είναι γνωστό ότι έχουν εκδηλώσει ενδιαφέρον, καθώς και τον ενωσιακό κλάδο παραγωγής. Απεστάλησαν ερωτηματολόγια στους παραγωγούς-εξαγωγείς της ΛΔΚ και του Βιετνάμ που ήταν γνωστοί στην Επιτροπή ή που αναγγέλθηκαν εντός των προθεσμιών που προβλέπονται στην αιτιολογική σκέψη 15 του κανονισμού για την έναρξη της έρευνας. Ερωτηματολόγια απεστάλησαν και σε εισαγωγείς στην Ένωση.

               (21)

               Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίζεται στον κανονισμό για την έναρξη της έρευνας.

               (22)

               Αναγγέλθηκαν τρεις εταιρείες στο Βιετνάμ, από τις οποίες η μία δεν είχε ξεκινήσει την παραγωγή τροχοφόρων φορείων κατά την περίοδο της έρευνας, και τέσσερις μη συνδεδεμένοι εισαγωγείς.

               (23)

               Δύο βιετναμέζικες εταιρείες απάντησαν στο ερωτηματολόγιο και ζήτησαν εξαίρεση από την ενδεχόμενη επέκταση των μέτρων σύμφωνα με το άρθρο 13 παράγραφος 4 του βασικού κανονισμού.

               (24)

               Τέσσερις μη συνδεδεμένοι εισαγωγείς στην Ένωση απάντησαν στο ερωτηματολόγιο.

               (25)

               Πραγματοποιήθηκαν επιτόπιοι έλεγχοι στις εγκαταστάσεις των ακόλουθων εταιρειών στο Βιετνάμ:

                           —

                           Vietmachine Producing and Trading Co., Ltd, και

                           —

                           D&D Technologies Co., Ltd.

         2.   ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

   2.1.   Γενικές παρατηρήσεις

               (26)

               Σύμφωνα με το άρθρο 13 παράγραφος 1 του βασικού κανονισμού, για να αξιολογηθεί η πιθανή καταστρατήγηση πρέπει να αναλυθούν διαδοχικά τα ακόλουθα στοιχεία:

                           —

                           κατά πόσον υπήρξε μεταβολή του τρόπου διεξαγωγής των εμπορικών συναλλαγών μεταξύ της ΛΔΚ και της Ένωσης,

                           —

                           αν η μεταβολή αυτή οφειλόταν σε πρακτική, διαδικασία ή εργασία για την οποία δεν υπήρχε ικανός αποχρών λόγος ή άλλη οικονομική αιτιολόγηση, εκτός από την επιβολή των ισχυόντων μέτρων αντιντάμπινγκ,

                           —

                           αν υπάρχουν αποδεικτικά στοιχεία για ζημία ή στοιχεία από τα οποία να προκύπτει ότι τα επανορθωτικά αποτελέσματα των ισχυόντων μέτρων αντιντάμπινγκ υπονομεύονταν όσον αφορά τις τιμές και/ή τις ποσότητες του προϊόντος που αποτελεί αντικείμενο της έρευνας, και

                           —

                           αν υπάρχουν αποδεικτικά στοιχεία ως προς την ύπαρξη ντάμπινγκ σε σχέση με την κανονική αξία που είχε καθοριστεί στο παρελθόν για το υπό εξέταση προϊόν.

               (27)

               Στο πλαίσιο της παρούσας έρευνας, δεδομένου ότι τα εκ πρώτης όψεως αποδεικτικά στοιχεία που υπέβαλαν οι αιτούντες στην αίτηση έδειξαν ότι πραγματοποιήθηκαν εργασίες συναρμολόγησης στο Βιετνάμ, η Επιτροπή ανέλυσε ειδικότερα κατά πόσον πληρούνται τα κριτήρια που καθορίζονται στο άρθρο 13 παράγραφος 2 του βασικού κανονισμού, και ιδίως:

                           —

                           κατά πόσον οι εργασίες συναρμολόγησης άρχισαν ή αυξήθηκαν σημαντικά από την έναρξη της έρευνας αντιντάμπινγκ ή αμέσως πριν από αυτήν, και αν τα χρησιμοποιούμενα μέρη προέρχονται από τη χώρα που υπόκειται στα μέτρα, και

                           —

                           αν τα μέρη αντιπροσωπεύουν ποσοστό 60 % τουλάχιστον της συνολικής αξίας των μερών του συναρμολογημένου προϊόντος και αν η προστιθέμενη αξία των μερών που χρησιμοποιούνται κατά τη διάρκεια της διαδικασίας συναρμολόγησης ή συμπλήρωσης υπερβαίνει το 25 % του κόστους κατασκευής.

               (28)

               Οι πληροφορίες που υπέβαλαν οι δύο βιετναμέζικες εταιρείες για τις εξαγωγικές πωλήσεις μπόρεσαν να συμφωνήσουν με τα διαθέσιμα στοιχεία στη βάση δεδομένων Comext (11) για τις εισαγωγές του προϊόντος που αποτελεί αντικείμενο της έρευνας από το Βιετνάμ. Συνεπώς, θεωρήθηκε ότι οι εταιρείες αυτές ήταν οι μοναδικοί εξαγωγείς του προϊόντος που αποτελεί αντικείμενο της έρευνας από το Βιετνάμ στην Ένωση κατά την περίοδο αναφοράς.

         2.2.   Όροι του άρθρου 13 παράγραφος 2 στοιχείο α): έναρξη ή σημαντική αύξηση των εργασιών

               (29)

               Για αμφότερες τις εταιρείες, ο όγκος των πωλήσεων στην ενωσιακή αγορά αυξήθηκε σταθερά μεταξύ του 2013 —όταν ο οριστικός δασμός αντιντάμπινγκ αυξήθηκε σε 70,8 % με τον εκτελεστικό κανονισμό (ΕΕ) αριθ. 372/2013— και της περιόδου αναφοράς. Και οι δύο εταιρείες υπερτριπλασίασαν τον όγκο των πωλήσεών τους στην ενωσιακή αγορά κατά τη διάρκεια της εν λόγω περιόδου. Πριν από το 2013 η ποσότητα που εξήγαγαν οι εν λόγω εταιρείες στην ενωσιακή αγορά ήταν αμελητέα ή μηδενική. Παράλληλα, οι κινεζικές εξαγωγές στην ενωσιακή αγορά του προϊόντος που αποτελεί αντικείμενο της έρευνας μειώθηκαν σημαντικά κατά 65 %. Επομένως, συνάγεται το συμπέρασμα ότι υπήρξε μεταβολή του τρόπου διεξαγωγής των εμπορικών συναλλαγών μεταξύ της ΛΔΚ και της Ένωσης, αφενός, και της Ένωσης και του Βιετνάμ, αφετέρου, και ότι, ως εκ τούτου, πληρούνταν ο όρος που προβλέπεται στο άρθρο 13 παράγραφος 2 στοιχείο α) του βασικού κανονισμού.

         2.3.   Όροι του άρθρου 13 παράγραφος 2 στοιχείο β): κριτήρια για ποσοστά 60 % και 25 %

               (30)

               Σύμφωνα με το άρθρο 13 παράγραφος 2 στοιχείο β) του βασικού κανονισμού, προκειμένου να αποδειχθεί η ύπαρξη καταστρατήγησης, η Επιτροπή έπρεπε να ελέγξει αν τα εξαρτήματα που χρησιμοποιούνται στις εργασίες συναρμολόγησης από τις χώρες που υπόκεινται στα μέτρα αποτελούσαν το 60 % ή περισσότερο της συνολικής αξίας των μερών του συναρμολογημένου προϊόντος και αν η προστιθέμενη αξία των μερών που χρησιμοποιούνται δεν υπερέβαινε το 25 % του κόστους κατασκευής.

         i)   Πρώτο κριτήριο: Τα εξαρτήματα αντιπροσωπεύουν ποσοστό ίσο με το 60 % της συνολικής αξίας του συναρμολογημένου προϊόντος

               (31)

               Για αμφότερες τις συνεργαζόμενες εταιρείες διαπιστώθηκε ότι τα μέρη που προέρχονται από τη χώρα που υπόκειται στα μέτρα δεν συνιστούσαν το 60 % ή περισσότερο της συνολικής αξίας των μερών του συναρμολογημένου προϊόντος.

               (32)

               Κατά συνέπεια, οι εργασίες συναρμολόγησης που πραγματοποιήθηκαν από τις συνεργαζόμενες βιετναμέζικες εταιρείες δεν μπορούν να θεωρηθούν ως καταστρατήγηση κατά την έννοια του άρθρου 13 παράγραφος 2 του βασικού κανονισμού.

         ii)   Δεύτερο κριτήριο: Η προστιθέμενη αξία των μερών που χρησιμοποιούνται υπερβαίνει το 25 %

               (33)

               Αφού η έρευνα έδειξε ότι το κριτήριο του 60 % δεν πληρούνταν και ότι οι εργασίες συναρμολόγησης δεν μπορούν να θεωρηθούν ως καταστρατήγηση κατά την έννοια του άρθρου 13 παράγραφος 2 του βασικού κανονισμού, δεν θεωρήθηκε αναγκαίο να εξεταστεί το δεύτερο κριτήριο.

         2.4.   Όροι του άρθρου 13 παράγραφος 2 στοιχείο γ): υπονόμευση των επανορθωτικών συνεπειών του δασμού και απόδειξη του ντάμπινγκ

               (34)

               Αφού η έρευνα έδειξε ότι το κριτήριο του 60 % δεν πληρούνταν και ότι οι εργασίες συναρμολόγησης δεν μπορούν να θεωρηθούν ως καταστρατήγηση κατά την έννοια του άρθρου 13 παράγραφος 2 του βασικού κανονισμού, δεν θεωρήθηκε αναγκαίο να εξεταστούν αυτές οι πτυχές.

               (35)

               Δεδομένου ότι οι δύο εταιρείες που αποτέλεσαν αντικείμενο της έρευνας αντιπροσωπεύουν το 100 % των εισαγωγών από το Βιετνάμ κατά την περίοδο αναφοράς, δεν κατέστη δυνατό να αποδειχθεί ότι τα ισχύοντα μέτρα έναντι της Κίνας καταστρατηγούνται από εισαγωγές που αποστέλλονται από το Βιετνάμ.

         3.   ΠΕΡΑΤΩΣΗ ΤΗΣ ΕΡΕΥΝΑΣ

               (36)

               Με βάση τις διαπιστώσεις που αναφέρονται στις αιτιολογικές σκέψεις 30 έως 32, η τρέχουσα έρευνα για την καταστρατήγηση των μέτρων θα πρέπει να περατωθεί. Ως εκ τούτου, η καταγραφή των εισαγωγών τροχοφόρων φορείων και των βασικών μερών τους που αποστέλλονται από το Βιετνάμ, είτε δηλώνονται ως καταγωγής Βιετνάμ είτε όχι, καταγραφή η οποία εισήχθη με τον κανονισμό για την έναρξη της έρευνας, πρέπει να διακοπεί και να καταργηθεί ο εν λόγω κανονισμός.

               (37)

               Τα ενδιαφερόμενα μέρη ενημερώθηκαν σχετικά με τα ουσιώδη περιστατικά και τις διαπιστώσεις βάσει των οποίων η Επιτροπή εκδήλωσε την πρόθεση να περατώσει την έρευνα και τους δόθηκε η ευκαιρία να διατυπώσουν σχετικά σχόλια. Τα σχόλια που ελήφθησαν δεν συνηγορούν υπέρ της αλλαγής των ανωτέρω συμπερασμάτων.

               (38)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΕ) 2016/1036,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η έρευνα που κινήθηκε με τον εκτελεστικό κανονισμό (ΕΕ) 2017/1348 προκειμένου να καθοριστεί αν οι εισαγωγές στην Ένωση τροχοφόρων φορείων και των βασικών μερών τους, δηλαδή βάσεων και υδραυλικών συστημάτων, καταγωγής Λαϊκής Δημοκρατίας της Κίνας, που υπάγονται επί του παρόντος στους κωδικούς ΣΟ ex 8427 90 00 και ex 8431 20 00, που αποστέλλονται από το Βιετνάμ, είτε δηλώνονται ως καταγωγής Βιετνάμ είτε όχι (κωδικοί TARIC 8427900013 και 8431200013) καταστρατηγούν τα μέτρα που έχουν επιβληθεί με τον εκτελεστικό κανονισμό (ΕΕ) αριθ. 1008/2011, όπως τροποποιήθηκε με τον εκτελεστικό κανονισμό (ΕΕ) αριθ. 372/2013 του Συμβουλίου, περατώνεται με την παρούσα απόφαση.
   Άρθρο 2
   Οι τελωνειακές αρχές διακόπτουν την καταγραφή των εισαγωγών που είχε επιβληθεί σύμφωνα με το άρθρο 2 του εκτελεστικού κανονισμού (ΕΕ) 2017/1348 της Επιτροπής.
   Άρθρο 3
   Ο εκτελεστικός κανονισμός (ΕΕ) 2017/1348 της Επιτροπής καταργείται.
   Άρθρο 4
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Φεβρουαρίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 176 της 30.6.2016, σ. 21.

      (2)  Κανονισμός (ΕΚ) αριθ. 1174/2005 του Συμβουλίου, της 18ης Ιουλίου 2005, για την επιβολή οριστικού δασμού αντιντάμπινγκ και για την οριστική είσπραξη του προσωρινού δασμού που επιβλήθηκε στις εισαγωγές τροχοφόρων φορείων και των βασικών μερών τους καταγωγής Λαϊκής Δημοκρατίας της Κίνας (ΕΕ L 189 της 21.7.2005, σ. 1).

      (3)  Κανονισμός (ΕΚ) αριθ. 684/2008 του Συμβουλίου, της 17ης Ιουλίου 2008, για την αποσαφήνιση του πεδίου εφαρμογής των μέτρων αντιντάμπινγκ που επιβλήθηκαν με τον κανονισμό (ΕΚ) αριθ. 1174/2005 στις εισαγωγές τροχοφόρων φορείων και των βασικών μερών τους, καταγωγής Λαϊκής Δημοκρατίας της Κίνας (ΕΕ L 192 της 19.7.2008, σ. 1).

      (4)  Κανονισμός (ΕΚ) αριθ. 499/2009 του Συμβουλίου, της 11ης Ιουνίου 2009, για την επέκταση του οριστικού δασμού αντιντάμπινγκ που επιβλήθηκε με τον κανονισμό (ΕΚ) αριθ. 1174/2005 στις εισαγωγές τροχοφόρων φορείων και των βασικών μερών τους, καταγωγής Λαϊκής Δημοκρατίας της Κίνας, στις εισαγωγές του ίδιου προϊόντος που αποστέλλονται από την Ταϊλάνδη, είτε δηλώνονται ως καταγωγής Ταϊλάνδης είτε όχι (ΕΕ L 151 της 16.6.2009, σ. 1).

      (5)  Εκτελεστικός κανονισμός (EE) αριθ. 1008/2011 του Συμβουλίου, της 10ης Οκτωβρίου 2011, για την επιβολή οριστικού δασμού αντιντάμπινγκ στις εισαγωγές τροχοφόρων φορείων και των βασικών μερών τους καταγωγής Λαϊκής Δημοκρατίας της Κίνας, όπως επεκτάθηκε στις εισαγωγές τροχοφόρων φορείων και των βασικών μερών τους που αποστέλλονται από την Ταϊλάνδη, είτε δηλώνονται ως καταγωγής Ταϊλάνδης είτε όχι, κατόπιν επανεξέτασης ενόψει της λήξης της ισχύος των μέτρων, σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 (ΕΕ L 268 της 13.10.2011, σ. 1).

      (6)  Εκτελεστικός κανονισμός (ΕΕ) αριθ. 372/2013 του Συμβουλίου, της 22ας Απριλίου 2013, για την τροποποίηση του εκτελεστικού κανονισμού (ΕΕ) αριθ. 1008/2011 για την επιβολή οριστικού δασμού αντιντάμπινγκ στις εισαγωγές τροχοφόρων φορείων και των βασικών μερών τους, καταγωγής Λαϊκής Δημοκρατίας της Κίνας, κατόπιν μερικής ενδιάμεσης επανεξέτασης σύμφωνα με το άρθρο 11 παράγραφος 3 του κανονισμού (ΕΚ) αριθ. 1225/2009 (ΕΕ L 112 της 24.4.2013, σ. 1).

      (7)  Εκτελεστικός κανονισμός (ΕΕ) αριθ. 946/2014 της Επιτροπής, της 4ης Σεπτεμβρίου 2014, για την τροποποίηση του εκτελεστικού κανονισμού (ΕΕ) αριθ. 1008/2011 του Συμβουλίου για την επιβολή οριστικού δασμού αντιντάμπινγκ στις εισαγωγές τροχοφόρων φορείων και των βασικών μερών τους, καταγωγής Λαϊκής Δημοκρατίας της Κίνας, κατόπιν επανεξέτασης για «νέο εξαγωγέα» σύμφωνα με το άρθρο 11 παράγραφος 4 του κανονισμού (ΕΚ) αριθ. 1225/2009 του Συμβουλίου (ΕΕ L 265 της 5.9.2014, σ. 7).

      (8)  Εκτελεστικός κανονισμός (ΕΕ) 2016/1346 της Επιτροπής, της 8ης Αυγούστου 2016, για την επέκταση στις εισαγωγές ελαφρώς τροποποιημένων τροχοφόρων φορείων καταγωγής Λαϊκής Δημοκρατίας της Κίνας του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 1008/2011 του Συμβουλίου, όπως τροποποιήθηκε με τον εκτελεστικό κανονισμό (ΕΕ) αριθ. 372/2013 του Συμβουλίου, στις εισαγωγές τροχοφόρων φορείων και των βασικών μερών τους, καταγωγής Λαϊκής Δημοκρατίας της Κίνας (ΕΕ L 214 της 9.8.2016, σ. 1).

      (9)  Εκτελεστικός κανονισμός (ΕΕ) 2017/2206 της Επιτροπής, της 29ης Νοεμβρίου 2017, για την επιβολή οριστικού δασμού αντιντάμπινγκ στις εισαγωγές τροχοφόρων φορείων και των βασικών μερών τους καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (ΕΕ L 314 της 30.11.2017, σ. 12).

      (10)  Εκτελεστικός κανονισμός (ΕΕ) 2017/1348 της Επιτροπής, της 19ης Ιουλίου 2017, για την έναρξη έρευνας σχετικά με την πιθανή καταστρατήγηση των μέτρων αντιντάμπινγκ που επιβλήθηκαν με τον εκτελεστικό κανονισμό (ΕΕ) αριθ. 1008/2011 του Συμβουλίου, όπως τροποποιήθηκε με τον εκτελεστικό κανονισμό (ΕΕ) αριθ. 372/2013, στις εισαγωγές τροχοφόρων φορείων και των βασικών μερών τους, καταγωγής Λαϊκής Δημοκρατίας της Κίνας, από εισαγωγές που αποστέλλονται από το Βιετνάμ, είτε δηλώνονται ως καταγωγής Βιετνάμ ή όχι, και για την υπαγωγή των εν λόγω εισαγωγών σε καταγραφή (ΕΕ L 188 της 20.7.2017, σ. 1).

      (11)  Η Comext είναι βάση δεδομένων για τις στατιστικές εξωτερικού εμπορίου την οποία διαχειρίζεται η Eurostat.


title: Εκτελεστικός κανονισμός (ΕΕ) 2018/565 του Συμβουλίου, της 12ης Απριλίου 2018, για την εφαρμογή του κανονισμού (ΕΕ) αριθ. 359/2011 για περιοριστικά μέτρα κατά ορισμένων προσώπων, οντοτήτων και οργανισμών λόγω της κατάστασης στο Ιράν

text:
               13.4.2018

               EL

               Επίσημη Εφημερίδα της Ευρωπαϊκής Ένωσης

               L 95/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/565 ΤΟΥ ΣΥΜΒΟΥΛΊΟΥ
   της 12ης Απριλίου 2018
   για την εφαρμογή του κανονισμού (ΕΕ) αριθ. 359/2011 για περιοριστικά μέτρα κατά ορισμένων προσώπων, οντοτήτων και οργανισμών λόγω της κατάστασης στο Ιράν
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 359/2011 του Συμβουλίου, της 12ης Απριλίου 2011, για περιοριστικά μέτρα κατά ορισμένων προσώπων, οντοτήτων και οργανισμών λόγω της κατάστασης στο Ιράν (1) και ιδίως το άρθρο 12 παράγραφος 1,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 12 Απριλίου 2011 το Συμβούλιο εξέδωσε τον κανονισμό (ΕΕ) αριθ. 359/2011.

               (2)

               Βάσει επανεξέτασης της απόφασης 2011/235/ΚΕΠΠΑ του Συμβουλίου (2), το Συμβούλιο αποφάσισε ότι τα περιοριστικά μέτρα που ορίζονται σε αυτήν θα πρέπει να ανανεωθούν μέχρι τις 13 Απριλίου 2019.

               (3)

               Το Συμβούλιο κατέληξε επίσης στο συμπέρασμα ότι θα πρέπει να τροποποιηθούν οι καταχωρίσεις που αφορούν 29 πρόσωπα και μια οντότητα του παραρτήματος Ι του κανονισμού (EΕ) αριθ. 359/2011.

               (4)

               Το παράρτημα Ι του κανονισμού (ΕΕ) αριθ. 359/2011 θα πρέπει να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα Ι του κανονισμού (EΕ) αριθ. 359/2011 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε καθε κράτος μέλος.
      Λουξεμβούργο, 12 Απριλίου 2018.

            Για το Συμβούλιο

            Ο Πρόεδρος

         T. DONCHEV

      (1)  ΕΕ L 100 της 14.4.2011, σ. 1.

      (2)  Απόφαση 2011/235/ΚΕΠΠΑ του Συμβουλίου, της 12ης Απριλίου 2011, για περιοριστικά μέτρα κατά ορισμένων προσώπων και οντοτήτων λόγω της κατάστασης στο Ιράν (ΕΕ L 100 της 14.4.2011, σ. 51).

      ΠΑΡΑΡΤΗΜΑ
      Οι ακόλουθες καταχωρίσεις αντικαθιστούν τις αντίστοιχες καταχωρίσεις στον κατάλογο των φυσικών και νομικών προσώπων, οντοτήτων και φορέων όπως ορίζεται στον παράρτημα Ι του κανονισμού (ΕΕ) αριθ. 359/2011:

         «Πρόσωπα

                     Ονοματεπώνυμο

                     Αναγνωριστικά στοιχεία

                     Λόγοι

                     Ημερομηνία καταχώρισης

                     1.

                     AHMADI- MOQADDAM Esmail

                     ΤΟΠΟΣ ΓΕΝΝ.: Τεχεράνη (Ιράν)
                     ΗΜΕΡ/ΝΙΑ ΓΕΝΝ.: 1961

                     Σήμερα επικεφαλής της ιρανικής Κεντρικής Υπηρεσίας για τη Στήριξη του λαού της Υεμένης. Πρώην ανώτερος σύμβουλος για θέματα ασφαλείας του αρχηγού του Γενικού Επιτελείου των ενόπλων δυνάμεων. Πρώην αρχηγός της εθνικής αστυνομίας του Ιράν από το 2005 έως τις αρχές του 2015. Δυνάμεις υπό τις εντολές του εξαπέλυσαν άγριες επιθέσεις κατά ειρηνικών διαδηλωτών και μία βίαιη νυκτερινή επίθεση στους κοιτώνες του Πανεπιστημίου της Τεχεράνης στις 15 Ιουνίου 2009.

                     12.04.2011

                     3.

                     ARAGHI (ERAGHI) Abdollah

                     Πρώην Υπαρχηγός των χερσαίων δυνάμεων του IRGC. Άμεσα και προσωπικά υπεύθυνος για την καταστολή διαδηλώσεων καθ' όλη τη διάρκεια του καλοκαιριού του 2009.

                     12.04.2011

                     9.

                     NAQDI Mohammad-Reza

                     ΤΟΠΟΣ ΓΕΝΝ.: Najaf (Ιράκ)
                     ΗΜΕΡ/ΝΙΑ ΓΕΝΝ.: γύρω στο 1952

                     Αναπληρωτής επικεφαλής του IRGC για πολιτιστικές και κοινωνικές υποθέσεις. Πρώην διοικητής της Basij. Ως Διοικητής των Δυνάμεων της Basij του IRGC, ο Naqdi ήταν υπεύθυνος ή συνεργός στις παρανομίες της Basij στα τέλη του 2009, συμπεριλαμβανομένης της βίαιης καταστολής διαδηλώσεων την Ημέρα της Ασούρα, τον Δεκέμβριο του 2009, που είχαν ως αποτέλεσμα τον θάνατο έως και 15 ατόμων και τη σύλληψη εκατοντάδων διαδηλωτών. Πριν από τον διορισμό του ως Διοικητή της Basij τον Οκτώβριο του 2009, ο Naqdi ήταν επικεφαλής της μονάδας πληροφοριών της Basij, υπεύθυνος για την ανάκριση των συλληφθέντων στη διάρκεια της καταστολής μετά τις εκλογές.

                     12.04.2011

                     10.

                     RADAN Ahmad-Reza

                     ΤΟΠΟΣ ΓΕΝΝ.: Ισπαχάν (Ιράν)
                     ΗΜΕΡ/ΝΙΑ ΓΕΝΝ.:1963

                     Σημερα διοικητής του IRGC, υπεύθυνος για την εκπαίδευση ιρακινών “αντιτρομοκρατικών” δυνάμεων. Πρώην υπεύθυνος του Κέντρου Στρατηγικών Σπουδών των ιρανικών δυνάμεων επιβολής του νόμου, οργάνου που συνδέεται με την εθνική αστυνομία. Πρώην επικεφαλής του Κέντρου Στρατηγικών Σπουδών της αστυνομίας, πρώην αναπληρωτής Αρχηγός της εθνικής αστυνομίας του Ιράν έως τον Ιούνιο του 2014. Ως αναπληρωτής Αρχηγός της εθνικής αστυνομίας από το 2008, ο Radan ήταν υπεύθυνος για ξυλοδαρμούς, δολοφονίες και αυθαίρετες συλλήψεις και κρατήσεις διαδηλωτών από τις αστυνομικές δυνάμεις.

                     12.04.2011

                     11.

                     RAJABZADEH Azizollah

                     Πρώην επικεφαλής του Οργανισμού Μετριασμού των Καταστροφών της Τεχεράνης (TDMO). Πρώην Αρχηγός της αστυνομίας της Τεχεράνης (έως τον Ιανουάριο του 2010).
                     Ως διοικητής των δυνάμεων επιβολής του νόμου στην ευρύτερη περιοχή της Τεχεράνης, ο Azizollah Rajabzadeh είναι ο πλέον υψηλόβαθμος κατηγορούμενος για κακοποιήσεις στο κέντρο κράτησης Κahrizak.

                     12.04.2011

                     12.

                     SAJEDI-NIA Hossein

                     Αναπληρωτής διοικητής αστυνομικών επιχειρήσεων. Πρώην Αρχηγός της Αστυνομίας της Τεχεράνης, πρώην αναπληρωτής Αρχηγός της Εθνικής Αστυνομίας του Ιράν, υπεύθυνος για τις αστυνομικές επιχειρήσεις. Συντονίζει, για το Υπουργείο Εσωτερικών, τις δράσεις καταστολής στην ιρανική πρωτεύουσα.

                     12.04.2011

                     13.

                     TAEB Hossein

                     ΤΟΠΟΣ ΓΕΝΝ.: Τεχεράνη
                     ΗΜΕΡ/ΝΙΑ ΓΕΝΝ.: 1963

                     Επικεφαλής της Υπηρεσίας Πληροφοριών του IRGC. Πρώην Υποδιοικητής Πληροφοριών του IRGC. Πρώην Διοικητής της Basij (έως τον Οκτώβριο του 2009). Δυνάμεις υπό την εξουσία του συμμετείχαν σε μαζικούς ξυλοδαρμούς, δολοφονίες, κρατήσεις και βασανισμούς ειρηνικών διαδηλωτών.

                     12.04.2011

                     16.

                     HADDAD Hassan (άλλως Hassan ZAREH DEHNAVI)

                     Πρώην αναπληρωτής Αρμόδιος Ασφάλειας του Επαναστατικού Δικαστηρίου της Τεχεράνης. Πρώην δικαστής στο Επαναστατικό Δικαστήριο της Τεχεράνης, τμήμα 26. Ήταν υπεύθυνος για τις υποθέσεις κράτησης που σχετίζονταν με τις μετεκλογικές κρίσεις και συχνά απειλούσε τις οικογένειες των κρατουμένων για να εξασφαλίσει τη σιωπή τους. Συνέβαλε καθοριστικά στην έκδοση ενταλμάτων κράτησης στο κέντρο κράτησης Kahrizak. Τον Νοέμβριο του 2014 αναγνωρίσθηκε επισήμως από τις ιρανικές αρχές ο ρόλος του στον θάνατο κρατουμένων.

                     12.04.2011

                     21.

                     MOHSENI-EJEI Gholam-Hossein

                     ΤΟΠΟΣ ΓΕΝΝ.: Ejiyeh
                     ΗΜΕΡ/ΝΙΑ ΓΕΝΝ.: περίπου 1956

                     Μέλος του Συμβουλίου Νομοθετικών Ζητημάτων. Γενικός Εισαγγελέας του Ιράν από τον Σεπτέμβριο του 2009 και αναπληρωτής επικεφαλής και εκπρόσωπος των δικαστικών αρχών. Πρώην Υπουργός Πληροφοριών κατά τις εκλογές του 2009. Στη διάρκεια της θητείας του ως Υπουργού Πληροφοριών κατά τις εκλογές, μυστικοί πράκτορες υπό τις εντολές του ήταν υπεύθυνοι για την κράτηση, τον βασανισμό και την απόσπαση ψευδών ομολογιών κατόπιν πιέσεως από εκατοντάδες ακτιβιστές, δημοσιογράφους, αντιφρονούντες και μεταρρυθμιστές πολιτικούς. Επίσης, πολιτικά πρόσωπα εξαναγκάστηκαν σε ψευδείς ομολογίες, στο πλαίσιο απάνθρωπων ανακρίσεων που περιλάμβαναν βασανισμό, κακοποίηση, εκβιασμό και απειλές κατά μελών της οικογένειάς τους.

                     12.04.2011

                     26.

                     SHARIFI Malek Adjar άλλως SHARIFI Malek Ajdar

                     Δικαστής του Ανώτατου Δικαστηρίου, επικεφαλής του 43ου τμήματος. Πρώην προϊστάμενος των δικαστικών αρχών του Ανατολικού Αζερμπαϊτζάν. Ήταν υπεύθυνος για τη δίκη της Sakineh Mohammadi Ashtiani.

                     12.04.2011

                     28.

                     YASAGHI Ali-Akbar

                     Δικαστής του Ανώτατου Δικαστηρίου, επικεφαλής του 44ου τμήματος. Αναπληρωτής διευθύνων σύμβουλος του Ιδρύματος Setad-e Dieh. Πρώην πρόεδρος δικαστηρίου, Επαναστατικό Δικαστήριο της Mashhad. Υπό τη δικαιοδοσία του διεξήχθησαν δίκες με συνοπτικές διαδικασίες και κεκλεισμένων των θυρών, χωρίς σεβασμό των βασικών δικαιωμάτων των κατηγορουμένων. Δεδομένου ότι υπήρξε μαζική έκδοση αποφάσεων εκτέλεσης, εκδόθηκαν αποφάσεις καταδίκης σε θάνατο χωρίς να τηρηθούν οι διαδικασίες της δίκαιης δίκης.

                     12.04.2011

                     32.

                     ZANJIREI Mohammad-Ali

                     Ανώτατος σύμβουλος του διευθυντή και πρώην αναπληρωτής διευθυντής της Οργάνωσης Φυλακών του Ιράν, υπεύθυνος για κακοποιήσεις και στέρηση δικαιωμάτων σε κέντρα κράτησης. Διέταξε να τεθούν σε απομόνωση πολλοί κρατούμενοι.

                     12.04.2011

                     33.

                     ABBASZADEH- MESHKINI Mahmoud

                     Σύμβουλος του Συμβουλίου Ανθρωπίνων Δικαιωμάτων. Πρώην γραμματέας του Συμβουλίου Ανθρωπίνων Δικαιωμάτων. Πρώην κυβερνήτης της επαρχίας Ilam. Πρώην πολιτικός διευθυντής του Υπουργείου Εσωτερικών. Ως επικεφαλής της επιτροπής του άρθρου 10 του νόμου για τις δραστηριότητες των πολιτικών κομμάτων και ομάδων, ήταν υπεύθυνος για τη χορήγηση έγκρισης για τη διεξαγωγή διαδηλώσεων και άλλων δημόσιων εκδηλώσεων και την εγγραφή πολιτικών κομμάτων.
                     Το 2010 ανέστειλε τις δραστηριότητες του Μετώπου Συμμετοχής του Ισλαμικού Ιράν και της Ισλαμικής Επαναστατικής Οργάνωσης Μουτζαχεντίν, δύο μεταρρυθμιστικών πολιτικών κομμάτων που συνδέονται με τον Mousavi.
                     Από το 2009 απαγορεύει συνεχώς και συστηματικά όλες τις μη κυβερνητικές συγκεντρώσεις, στερώντας, με τον τρόπο αυτό, το συνταγματικό δικαίωμα της διαμαρτυρίας και οδηγώντας στις συλλήψεις πολλών ειρηνικών διαδηλωτών, καταπατώντας το δικαίωμα της ελευθερίας του συνέρχεσθαι.
                     Επίσης, το 2009, δεν επέτρεψε στην αντιπολίτευση να πραγματοποιήσει εκδήλωση στη μνήμη των ανθρώπων που σκοτώθηκαν σε διαδηλώσεις κατά τη διάρκεια των προεδρικών εκλογών.

                     10.10.2011

                     34.

                     AKBARSHAHI Ali-Reza

                     Σημερα αρχηγός της αστυνομίας σιδηροδρόμων. Πρώην γενικός διευθυντής της Κεντρικής Υπηρεσίας για τον Έλεγχο Ναρκωτικών του Ιράν (γνωστή και ως Κεντρική Υπηρεσία Καταπολέμησης Ναρκωτικών). Πρώην διοικητής της αστυνομίας της Τεχεράνης. Υπό την ηγεσία του οι αστυνομικές δυνάμεις ήταν υπεύθυνες για τη χρήση εξωδικαστικής βίας έναντι υπόπτων κατά τη σύλληψη και την κράτηση πριν από τη δίκη. Επίσης, η αστυνομία της Τεχεράνης συμμετείχε σε επιδρομές στους κοιτώνες του Πανεπιστημίου της Τεχεράνης τον Ιούνιο του 2009, κατά τις οποίες, σύμφωνα με επιτροπή της ιρανικής βουλής (Majlis), περισσότεροι από 100 φοιτητές τραυματίστηκαν από την αστυνομία και την Basij.

                     10.10.2011

                     36.

                     AVAEE Seyyed Ali-Reza (άλλως: AVAEE Seyyed Alireza)

                     Υπουργός Δικαιοσύνης. Πρώην διευθυντής του ειδικού γραφείου ερευνών. Μέχρι τον Ιούλιο του 2016 ήταν αναπληρωτής Υπουργός Εσωτερικών και προϊστάμενος του κρατικού μητρώου. Σύμβουλος του Πειθαρχικού Συμβουλίου Δικαστών από τον Απρίλιο του 2014. Πρώην πρόεδρος των δικαστικών αρχών της Τεχεράνης. Υπό αυτή την ιδιότητα, ήταν υπεύθυνος για παραβιάσεις των ανθρωπίνων δικαιωμάτων, αυθαίρετες συλλήψεις, στερήσεις δικαιωμάτων των κρατουμένων και αύξηση του αριθμού των εκτελέσεων.

                     10.10.2011

                     40.

                     HABIBI Mohammad Reza

                     Προϊστάμενος του γραφείου του Υπουργείου Δικαιοσύνης στο Yazd. Πρώην αντιεισαγγελέας του Ισπαχάν. Συμμετείχε σε διαδικασίες κατά τις οποίες στερήθηκε από τους κατηγορουμένους το δικαίωμα σε δίκαιη δίκη — όπως στην περίπτωση του Abdollah Fathi, ο οποίος εκτελέστηκε τον Μάιο του 2011, αφού ο Habibi του στέρησε το δικαίωμα να καταθέσει και αγνόησε ζητήματα ψυχικής υγείας κατά τη δίκη του τον Μάρτιο του 2010. Ως εκ τούτου, ενέχεται σε σοβαρή παραβίαση του δικαιώματος δίκαιης δίκης, συμβάλλοντας στην αυξημένη και υπερβολική χρήση της θανατικής ποινής και στη ραγδαία αύξηση του αριθμού των εκτελέσεων από τις αρχές του 2011.

                     10.10.2011

                     45.

                     JOKAR Mohammad Saleh

                     Αναπληρωτής Κοινοβουλευτικών Υποθέσεων των Φρουρών της Επανάστασης. Από το 2011 ως το 2016, βουλευτής της επαρχίας Yazd και μέλος της κοινοβουλευτικής επιτροπής Εθνικής Ασφάλειας και Εξωτερικής Πολιτικής. Πρώην διοικητής των Φοιτητικών Δυνάμεων της Basij.
                     Υπό την ιδιότητά του ως διοικητή των Φοιτητικών Δυνάμεων της Basij, συμμετείχε ενεργά στην καταστολή διαδηλώσεων σε σχολές και πανεπιστήμια και σε κρατήσεις ακτιβιστών και δημοσιογράφων, χωρίς να έχει προηγηθεί δίκη.

                     10.10.2011

                     48.

                     MAHSOULI Sadeq (άλλως: MAHSULI Sadeq)

                     ΤΟΠΟΣ ΓΕΝΝ.: Oroumieh (Ιράν)
                     ΗΜΕΡ/ΝΙΑ ΓΕΝΝ.: 1959/60

                     Σύμβουλος του πρώην Προέδρου Mahmoud Ahmadinejad και πλέον μέλος του Συμβουλίου Νομοθετικών Ζητημάτων, και αναπληρωτής επικεφαλής του “Μετώπου της Επιμονής”. Υπουργός Κοινωνικής Πρόνοιας και Κοινωνικής Ασφάλισης μεταξύ 2009 και 2011. Υπουργός Εσωτερικών έως τον Αύγουστο του 2009. Υπό αυτή του την ιδιότητα, είχε εξουσία επί του συνόλου των αστυνομικών δυνάμεων, των πρακτόρων ασφαλείας και των μυστικών αστυνομικών. Δυνάμεις υπό τις διαταγές του εξαπέλυσαν επιθέσεις στους κοιτώνες του πανεπιστημίου της Τεχεράνης στις 14 Ιουνίου 2009 και υπέβαλαν σε βασανιστήρια φοιτητές στο υπόγειο του υπουργείου (διαβόητο επίπεδο 4 του υπογείου). Άλλοι διαδηλωτές έγιναν αντικείμενο βάναυσης μεταχείρισης στο κέντρο κράτησης Kahrizak, το οποίο διεύθυνε η αστυνομία υπό τον έλεγχο του Mahsouli.

                     10.10.2011

                     50.

                     OMIDI Mehrdad άλλως Reza άλλως OMIDI Reza

                     Επικεφαλής του τομέα VI της αστυνομίας, Τμήμα Ερευνών. Πρώην επικεφαλής των Υπηρεσιών Πληροφοριών της ιρανικής αστυνομίας. Πρώην επικεφαλής της Μονάδας Δίωξης Ηλεκτρονικού Εγκλήματος της ιρανικής αστυνομίας. Υπεύθυνος για χιλιάδες έρευνες και απαγγελίες κατηγοριών σε βάρος μεταρρυθμιστών και πολιτικών αντιπάλων που χρησιμοποιούν το διαδίκτυο. Υπεύθυνος για σοβαρές παραβιάσεις των ανθρωπίνων δικαιωμάτων κατά την καταστολή προσώπων που υπερασπίζονται τα νόμιμα δικαιώματά τους, συμπεριλαμβανομένης της ελευθερίας της έκφρασης.

                     10.10.2011

                     51.

                     SALARKIA Mahmoud

                     Πρώην διευθυντής της ποδοσφαιρικής ομάδας της Τεχεράνης “Persepolis”

                     Πρώην πρόεδρος της Επιτροπής Πετρελαίου και Μεταφορών της Τεχεράνης. Αναπληρωτής Γενικός Εισαγγελέας της Τεχεράνης για θέματα φυλακών στη διάρκεια της καταστολής του 2009.
                     Ως αναπληρωτής Γενικός Εισαγγελέας της Τεχεράνης για θέματα φυλακών ήταν άμεσα υπεύθυνος για πολλά εντάλματα συλλήψεων κατά αθώων, ειρηνικών διαδηλωτών και ακτιβιστών. Σύμφωνα με πολλές μαρτυρίες προασπιστών των ανθρωπίνων δικαιωμάτων, σχεδόν όλοι οι συλληφθέντες κρατήθηκαν, κατόπιν εντολής του, χωρίς επικοινωνία με τον έξω κόσμο, χωρίς πρόσβαση στον συνήγορο ή την οικογένειά τους και χωρίς να τους απαγγελθούν κατηγορίες, για διάφορα χρονικά διαστήματα, συχνά υπό συνθήκες που ισοδυναμούν με βίαιη εξαφάνιση. Οι οικογένειές τους συχνά δεν πληροφορούνται τη σύλληψη.

                     10.10.2011

                     53.

                     TALA Hossein (άλλως: TALA Hosseyn)

                     Δήμαρχος του Eslamshahr. Πρώην Ιρανός βουλευτής. Πρώην Γενικός Κυβερνήτης (“Farmandar”) της επαρχίας της Τεχεράνης έως τον Σεπτέμβριο του 2010· ήταν υπεύθυνος για την παρέμβαση των αστυνομικών δυνάμεων και συνεπώς για την καταστολή διαδηλώσεων. Βραβεύτηκε τον Δεκέμβριο του 2010 για τον ρόλο του στην καταστολή μετά τις εκλογές.

                     10.10.2011

                     54.

                     TAMADDON Morteza (άλλως: TAMADON Morteza)

                     ΤΟΠΟΣ ΓΕΝΝ.: Shahr Kord-Isfahan
                     ΗΜΕΡ/ΝΙΑ ΓΕΝΝ.: 1959

                     Σημερα μέλος του διοικητικού συμβουλίου του Πανεπιστημίου Τεχνολογίας Khajeh Nasireddin Tusi. Πρώην επικεφαλής του Συμβουλίου Δημόσιας Ασφάλειας της επαρχίας της Τεχεράνης. Πρώην Γενικός Κυβερνήτης της επαρχίας της Τεχεράνης του IRGC. Υπό την ιδιότητά του ως κυβερνήτη και επικεφαλής του Συμβουλίου Δημόσιας Ασφάλειας της επαρχίας της Τεχεράνης, φέρει τη γενική ευθύνη για όλες τις δράσεις καταστολής του IRGC στην επαρχία της Τεχεράνης, μεταξύ άλλων την καταστολή των πολιτικών διαδηλώσεων από τον Ιούνιο του 2009.

                     10.10.2011

                     55.

                     ZEBHI Hossein

                     Δικαστής του Ανώτατου Δικαστηρίου. Πρώην αναπληρωτής Γενικός Εισαγγελέας του Ιράν. Υπεύθυνος για αρκετές υποθέσεις που συνδέονται με τις διαμαρτυρίες μετά τις εκλογές.

                     10.10.2011

                     59.

                     BAKHTIARI Seyyed Morteza

                     ΤΟΠΟΣ ΓΕΝΝ.: Mashad (Ιράν)
                     ΗΜΕΡ/ΝΙΑ ΓΕΝΝ.: 1952

                     Αναπληρωτής επίτροπος του τεμένους του ιμάμη Ρεζά. Πρώην αξιωματούχος του Ειδικού Δικαστηρίου Κληρικών. Πρώην Υπουργός Δικαιοσύνης από το 2009 ως το 2013. Στη διάρκεια της θητείας του στο Υπουργείο Δικαιοσύνης, οι συνθήκες στις ιρανικές φυλακές επιδεινώθηκαν κατά πολύ σε σχέση με τα κοινώς αποδεκτά διεθνή πρότυπα και η κακομεταχείριση των κρατουμένων ήταν διαδεδομένη. Πέραν αυτού, ο Bakhtiari έπαιξε αποφασιστικό ρόλο στον εκφοβισμό και την παρενόχληση της ιρανικής διασποράς, ανακοινώνοντας τη σύσταση ειδικού δικαστηρίου για τους Ιρανούς που ζουν εκτός της χώρας. Επίσης, ήταν υπεύθυνος για τη ραγδαία αύξηση του αριθμού των εκτελέσεων στο Ιράν, συμπεριλαμβανομένων μυστικών εκτελέσεων που δεν ανακοινώθηκαν από την κυβέρνηση και εκτελέσεων για εγκλήματα σχετικά με ναρκωτικά.

                     10.10.2011

                     60.

                     HOSSEINI Δρ. Mohammad (άλλως: HOSSEYNI Δρ. Seyyed Mohammad· Seyed, Sayyed και Sayyid)

                     ΤΟΠΟΣ ΓΕΝΝ.: Rafsanjan, Kerman
                     ΗΜΕΡ/ΝΙΑ ΓΕΝΝ.: 1961

                     Σύμβουλος του πρώην Προέδρου Mahmoud Ahmadinejad και εκπρόσωπος της σκληροπυρηνικής πολιτικής φράξιας ΥΕΚΤΑ. Πρώην Υπουργός Πολιτισμού και Ισλαμικής Καθοδήγησης (2009-2013). Πρώην μέλος του IRGC, ενέχεται στην καταπίεση δημοσιογράφων.

                     10.10.2011

                     69.

                     MORTAZAVI Seyyed Solat

                     ΤΟΠΟΣ ΓΕΝΝ.: Farsan, Tchar Mahal-o-Bakhtiari (Νότος) — (Ιράν)
                     ΗΜΕΡ/ΝΙΑ ΓΕΝΝ.: 1967

                     Πρώην δήμαρχος της Mashad, δεύτερης μεγαλύτερης πόλης του Ιράν, όπου λαμβάνουν τακτικά χώρα δημόσιες εκτελέσεις. Πρώην αναπληρωτής Υπουργός Εσωτερικών, αρμόδιος για τις πολιτικές υποθέσεις. Ήταν υπεύθυνος για την καθοδήγηση της δίωξης ατόμων που υπερασπίζονταν τα νόμιμα δικαιώματά τους, συμπεριλαμβανομένης της ελευθερίας της έκφρασης. Αργότερα διορίστηκε επικεφαλής της Ιρανικής Επιτροπής Εκλογών για τις κοινοβουλευτικές εκλογές του 2012 και τις προεδρικές εκλογές του 2013.

                     23.3.2012

                     73.

                     FAHRADI Ali

                     Υποδιευθυντής της Διεύθυνσης Νομικών Υποθέσεων και Δημόσιας Επιθεώρησης του Υπουργείου Δικαιοσύνης της Τεχεράνης. Πρώην εισαγγελέας του Karaj. Υπεύθυνος για σοβαρές παραβιάσεις των ανθρωπίνων δικαιωμάτων, μεταξύ άλλων τη διεξαγωγή δικών όπου επιβλήθηκε η θανατική ποινή. Στη διάρκεια της θητείας του ως εισαγγελέα, πραγματοποιήθηκαν πολλές εκτελέσεις στην περιοχή του Karaj.

                     23.3.2012

                     75.

                     RAMEZANI Gholamhossein

                     Από το 2011 επικεφαλής της Υπηρεσίας Πληροφοριών του Υπουργείου Άμυνας· από τον Νοέμβριο του 2009 ως τον Μάρτιο του 2011: Διοικητής της Υπηρεσίας Πληροφοριών του Pasdaran· από τον Μάρτιο του 2008 ως τον Νοέμβριο του 2009: Αναπληρωτής Διοικητής της Υπηρεσίας Πληροφοριών του Pasdaran· από τον Απρίλιο του 2006 ως τον Μάρτιο του 2008: Επικεφαλής της Υπηρεσίας Προστασίας και Πληροφοριών του Pasdaran. Αναμείχθηκε στην καταστολή της ελευθερίας της έκφρασης, μεταξύ άλλων συνδεόμενος με τους υπευθύνους για τις συλλήψεις συγγραφέων ιστολογίων και δημοσιογράφων το 2004· σύμφωνα με αναφορές έπαιξε ρόλο στην καταστολή των διαδηλώσεων μετά τις εκλογές του 2009.

                     23.3.2012

                     82.

                     SARAFRAZ Mohammad (Δρ.) (άλλως: Haj-agha Sarafraz)

                     ΤΟΠΟΣ ΓΕΝΝ.: Τεχεράνη
                     ΗΜΕΡ/ΝΙΑ ΓΕΝΝ.: περίπου 1963
                     Τόπος διαμονής: Τεχεράνη Τόπος εργασίας: IRIB και κεντρικά γραφεία της Press TV, Τεχεράνη

                     Πρώην μέλος του Ανώτατου Συμβουλίου για τον Κυβερνοχώρο. Πρώην πρόεδρος του Ραδιοτηλεοπτικού Οργανισμού της Ισλαμικής Δημοκρατίας του Ιράν (IRIB). Πρώην επικεφαλής της Παγκόσμιας Υπηρεσίας του IRIB και της Press TV, υπεύθυνος για όλες τις αποφάσεις σχετικά με τον προγραμματισμό. Στενά συνδεδεμένος με τον κρατικό μηχανισμό ασφαλείας. Υπό τις οδηγίες του η Press TV, μαζί με τον IRIB, συνεργάστηκε με τις ιρανικές υπηρεσίες ασφαλείας και με εισαγγελείς στη μετάδοση καταναγκαστικών ομολογιών κρατουμένων, μεταξύ άλλων του Ιρανοκαναδού δημοσιογράφου και κινηματογραφιστή Maziar Bahari, στο εβδομαδιαίο πρόγραμμα “Ιράν Σήμερα”. Ο ανεξάρτητος ρυθμιστικός φορέας του τομέα των επικοινωνιών OFCOM επέβαλε πρόστιμο ύψους 100 000  λιρών Αγγλίας στην Press TV στο Ηνωμένο Βασίλειο για τη μετάδοση της ομολογίας του Bahari το 2011, η οποία μαγνητοσκοπήθηκε στη φυλακή ενώ ο Bahari βρισκόταν υπό την απειλή βίας. Συνεπώς, ο Sarafraz εμπλέκεται σε παραβίαση του δικαιώματος τήρησης της νομιμότητας και της δίκαιης δίκης.

                     12.3.2013

               Οντότητες

                     Ονομασία

                     Στοιχεία ταυτοποίησης

                     Λόγοι

                     Ημερομηνία καταχώρισης

                     1.

                     Αστυνομία Κυβερνοχώρου

                     Τοποθεσία: Τεχεράνη, Ιράν
                     Δικτυακός τόπος: http://www.cyberpolice.ir

                     Η ιρανική Αστυνομία Κυβερνοχώρου, που συστάθηκε τον Ιανουάριο του 2011, είναι μονάδα της αστυνομίας της Ισλαμικής Δημοκρατίας του Ιράν, επικεφαλής της οποίας ήταν την περίοδο εκείνη και μέχρι τις αρχές του 2015 ο Esmail Ahmadi-Moqaddam (καταχωρισμένος). Ο Ahmadi-Moqaddam τόνισε ότι η Αστυνομία Κυβερνοχώρου θα συγκρουόταν με αντεπαναστατικές και αντιπολιτευτικές ομάδες που χρησιμοποίησαν το 2009 κοινωνικά δίκτυα με βάση το διαδίκτυο για να υποκινήσουν διαδηλώσεις κατά της επανεκλογής του Προέδρου Mahmoud Ahmadinejad. Τον Ιανουάριο του 2012, η Αστυνομία Κυβερνοχώρου εξέδωσε νέες κατευθυντήριες γραμμές για τα ίντερνετ καφέ, απαιτώντας από τους χρήστες να παρέχουν τα προσωπικά τους στοιχεία τα οποία θα διατηρούνταν από τους ιδιοκτήτες του καταστήματος για έξι μήνες, καθώς και ιστορικό με τους ιστότοπους που επισκέφθηκαν. Οι κανόνες επιβάλλουν επίσης στους ιδιοκτήτες ίντερνετ καφέ να εγκαταστήσουν κλειστά κυκλώματα τηλεόρασης και να διατηρούν το καταγραφέν υλικό για έξι μήνες. Οι νέοι αυτοί κανόνες ενδέχεται να δημιουργήσουν μητρώο το οποίο θα μπορούν να χρησιμοποιήσουν οι αρχές για να εντοπίσουν ακτιβιστές ή οποιονδήποτε θεωρείται απειλή για την εθνική ασφάλεια.
                     Τον Ιούνιο του 2012 τα ιρανικά μέσα ενημέρωσης ανέφεραν ότι η Αστυνομία Κυβερνοχώρου θα άρχιζε την πάταξη των εικονικών ιδιωτικών δικτύων (VPN). Στις 30 Οκτωβρίου 2012 η Αστυνομία Κυβερνοχώρου συνέλαβε τον συγγραφέα ιστολογίου Sattar Beheshti χωρίς ένταλμα για “πράξεις κατά της εθνικής ασφάλειας σε κοινωνικά δίκτυα και στο Facebook”. Ο Beheshti είχε επικρίνει την ιρανική κυβέρνηση στο ιστολόγιό του. Ο Beheshti βρέθηκε νεκρός στο κελί του στις 3 Νοεμβρίου 2012 και πιστεύεται ότι βασανίστηκε μέχρι θανάτου από μέλη της Αστυνομίας Κυβερνοχώρου.

                     12.3.2013»


title: Εκτελεστικός κανονισμός (ΕΕ) 2018/1025 της Επιτροπής, της 19ης Ιουλίου 2018, για την τροποποίηση του κανονισμού (ΕΚ) αριθ. 1210/2003 του Συμβουλίου σχετικά με ορισμένους ειδικούς περιορισμούς στις οικονομικές και χρηματοδοτικές σχέσεις με το Ιράκ

text:
               20.7.2018

               EL

               Επίσημη Εφημερίδα της Ευρωπαϊκής Ένωσης

               L 184/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1025 ΤΗΣ ΕΠΙΤΡΟΠΉΣ
   της 19ης Ιουλίου 2018
   για την τροποποίηση του κανονισμού (ΕΚ) αριθ. 1210/2003 του Συμβουλίου σχετικά με ορισμένους ειδικούς περιορισμούς στις οικονομικές και χρηματοδοτικές σχέσεις με το Ιράκ
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1210/2003 του Συμβουλίου, της 7ης Ιουλίου 2003, σχετικά με ορισμένους ειδικούς περιορισμούς στις οικονομικές και χρηματοδοτικές σχέσεις με το Ιράκ και για την κατάργηση του κανονισμού (ΕΚ) αριθ. 2465/96 (1), και ιδίως το άρθρο 11 στοιχείο β),
   Εκτιμώντας τα ακόλουθα:

               (1)

               Το παράρτημα III του κανονισμού (ΕΚ) αριθ. 1210/2003 περιέχει κατάλογο δημόσιων οργανισμών, επιχειρήσεων, υπηρεσιών, φυσικών και νομικών προσώπων, φορέων και οντοτήτων της προηγούμενης κυβέρνησης του Ιράκ που καλύπτονται από τη δέσμευση κεφαλαίων και οικονομικών πόρων που βρίσκονταν εκτός Ιράκ κατά την ημερομηνία της 22ας Μαΐου 2003 βάσει του εν λόγω κανονισμού.

               (2)

               Στις 13 Ιουλίου 2018, η Επιτροπή Κυρώσεων του Συμβουλίου Ασφαλείας των Ηνωμένων Εθνών αποφάσισε να αφαιρέσει δύο καταχωρίσεις από τον κατάλογο των προσώπων ή οντοτήτων που αφορά η δέσμευση κεφαλαίων και οικονομικών πόρων.

               (3)

               Συνεπώς, το παράρτημα III του κανονισμού (ΕΚ) αριθ. 1210/2003 θα πρέπει να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα III του κανονισμού (ΕΚ) αριθ. 1210/2003 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Ιουλίου 2018.

            Για την Επιτροπή,

            εξ ονόματος του Προέδρου,

            Προϊστάμενος της Υπηρεσίας Μέσων Εξωτερικής Πολιτικής

      (1)  ΕΕ L 169 της 8.7.2003, σ. 6.

      ΠΑΡΑΡΤΗΜΑ

         Στο παράρτημα ΙΙΙ, διαγράφονται οι ακόλουθες καταχωρίσεις:

                                 «62.

                                 IRAQI LIFE INSURANCE COMPANY. Διευθύνσεις: α) Aqaba Bin Nafie Square, P.O. Box 989, Baghdad, Iraq· β) P.O. Box 989, Karradah Al Sharkiya, Baghdad, Iraq.»

                                 «96.

                                 NATIONAL INSURANCE COMPANY [IRAQ]. Διευθύνσεις: α) Khullani Street, P.O. Box 248, Baghdad, Iraq· β) Aman Building, Khullani Square, Baghdad, Iraq.»


title: Εκτελεστικός κανονισμός (ΕΕ) 2018/1026 της Επιτροπής, της 19ης Ιουλίου 2018, σχετικά με τον καθορισμό ελάχιστης τιμής πώλησης αποκορυφωμένου γάλακτος σε σκόνη για τον εικοστό δεύτερο επιμέρους διαγωνισμό που διεξάγεται στο πλαίσιο του διαγωνισμού που προκηρύχθηκε με τον εκτελεστικό κανονισμό (ΕΕ) 2016/2080

text:
               20.7.2018

               EL

               Επίσημη Εφημερίδα της Ευρωπαϊκής Ένωσης

               L 184/3

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1026 ΤΗΣ ΕΠΙΤΡΟΠΉΣ
   της 19ης Ιουλίου 2018
   σχετικά με τον καθορισμό ελάχιστης τιμής πώλησης αποκορυφωμένου γάλακτος σε σκόνη για τον εικοστό δεύτερο επιμέρους διαγωνισμό που διεξάγεται στο πλαίσιο του διαγωνισμού που προκηρύχθηκε με τον εκτελεστικό κανονισμό (ΕΕ) 2016/2080
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) 2016/1240 της Επιτροπής, της 18ης Μαΐου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τη δημόσια παρέμβαση και την ενίσχυση για ιδιωτική αποθεματοποίηση (2), και ιδίως το άρθρο 32,
   Εκτιμώντας τα ακόλουθα:

               (1)

               Με τον εκτελεστικό κανονισμό (ΕΕ) 2016/2080 της Επιτροπής (3) προκηρύχθηκε διαγωνισμός πώλησης αποκορυφωμένου γάλακτος σε σκόνη.

               (2)

               Λαμβανομένων υπόψη των προσφορών που έχουν παραληφθεί για τον εικοστό δεύτερο επιμέρους διαγωνισμό, θα πρέπει να καθορισθεί ελάχιστη τιμή πώλησης.

               (3)

               Η επιτροπή διαχείρισης της κοινής οργάνωσης των γεωργικών αγορών δεν διατύπωσε γνώμη στην προθεσμία που όρισε ο πρόεδρός της,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Για τον εικοστό δεύτερο επιμέρους διαγωνισμό για την πώληση αποκορυφωμένου γάλακτος σε σκόνη στο πλαίσιο του διαγωνισμού που προκηρύχθηκε με τον εκτελεστικό κανονισμό (ΕΕ) 2016/2080, για τον οποίο η προθεσμία κατά την οποία οι προσφορές έπρεπε να υποβληθούν έληξε στις 17 Ιουλίου 2018, η ελάχιστη τιμή πώλησης ανέρχεται σε 112,50 ευρώ/100 kg.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Ιουλίου 2018.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής

            Γενική Διεύθυνση Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 206 της 30.7.2016, σ. 71.

      (3)  Εκτελεστικός κανονισμός (ΕΕ) 2016/2080 της Επιτροπής, της 25ης Νοεμβρίου 2016, για την προκήρυξη διαγωνισμού πώλησης αποκορυφωμένου γάλακτος σε σκόνη (ΕΕ L 321 της 29.11.2016, σ. 45).


title: Εκτελεστικός κανονισμός (ΕΕ) 2018/1060 της Επιτροπής, της 26ης Ιουλίου 2018, για την ανανέωση της έγκρισης της δραστικής ουσίας trifloxystrobin (τριφλοξυστροβίνη) σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (Κείμενο που παρουσιάζει ενδιαφέρον για τον ΕΟΧ)

text:
                  27.7.2018

                  EL

                  Επίσημη Εφημερίδα της Ευρωπαϊκής Ένωσης

                  L 190/3

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1060 ΤΗΣ ΕΠΙΤΡΟΠΉΣ
         της 26ης Ιουλίου 2018
         για την ανανέωση της έγκρισης της δραστικής ουσίας trifloxystrobin (τριφλοξυστροβίνη) σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 20 παράγραφος 1,
         Εκτιμώντας τα ακόλουθα:

                     (1)

                     Η οδηγία 2003/68/ΕΚ της Επιτροπής (2) συμπεριέλαβε την ουσία trifloxystrobin (τριφλοξυστροβίνη) ως δραστική ουσία στο παράρτημα I της οδηγίας 91/414/ΕΟΚ του Συμβουλίου (3).

                     (2)

                     Οι δραστικές ουσίες που περιλαμβάνονται στο παράρτημα I της οδηγίας 91/414/ΕΟΚ θεωρείται ότι έχουν εγκριθεί βάσει του κανονισμού (ΕΚ) αριθ. 1107/2009 και παρατίθενται στο μέρος A του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (4).

                     (3)

                     Η έγκριση της δραστικής ουσίας trifloxystrobin, όπως ορίζεται στο μέρος Α του παραρτήματος του εκτελεστικού κανονισμού (ΕΕ) αριθ. 540/2011, λήγει στις 31 Ιουλίου 2018.

                     (4)

                     Υποβλήθηκε αίτηση για την ανανέωση της έγκρισης της ουσίας trifloxystrobin, σύμφωνα με το άρθρο 1 του εκτελεστικού κανονισμού (ΕΕ) αριθ. 844/2012 της Επιτροπής (5), εντός της χρονικής περιόδου που ορίζεται στο εν λόγω άρθρο.

                     (5)

                     Ο αιτών υπέβαλε τους συμπληρωματικούς φακέλους που απαιτούνται σύμφωνα με το άρθρο 6 του εκτελεστικού κανονισμού (ΕΕ) αριθ. 844/2012. Το κράτος μέλος-εισηγητής διαπίστωσε ότι η αίτηση ήταν πλήρης.

                     (6)

                     Το κράτος μέλος-εισηγητής εκπόνησε έκθεση αξιολόγησης της ανανέωσης, σε συνεννόηση με το κράτος μέλος-συνεισηγητή, και την υπέβαλε στην Ευρωπαϊκή Αρχή για την Ασφάλεια των Τροφίμων («η Αρχή») και στην Επιτροπή στις 29 Σεπτεμβρίου 2016.

                     (7)

                     Η Αρχή κοινοποίησε την έκθεση αξιολόγησης της ανανέωσης στον αιτούντα και στα κράτη μέλη για υποβολή παρατηρήσεων και διαβίβασε στην Επιτροπή τις παρατηρήσεις που έλαβε. Η Αρχή έθεσε επίσης τον συμπληρωματικό συνοπτικό φάκελο στη διάθεση του κοινού.

                     (8)

                     Στις 19 Σεπτεμβρίου 2017 η Αρχή κοινοποίησε στην Επιτροπή το συμπέρασμά της (6) σχετικά με το αν η ουσία trifloxystrobin μπορεί να αναμένεται ότι πληροί τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Στις 23 Μαρτίου 2018 η Επιτροπή παρουσίασε στη μόνιμη επιτροπή φυτών, ζώων, τροφίμων και ζωοτροφών το σχέδιο έκθεσης ανανέωσης για την ουσία trifloxystrobin.

                     (9)

                     Ο αιτών είχε τη δυνατότητα να υποβάλει παρατηρήσεις επί του σχεδίου της έκθεσης ανανέωσης.

                     (10)

                     Έχει αποδειχθεί για μία ή περισσότερες αντιπροσωπευτικές χρήσεις ενός τουλάχιστον φυτοπροστατευτικού προϊόντος που περιέχει τη δραστική ουσία ότι πληρούνται τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009.

                     (11)

                     Ως εκ τούτου, είναι σκόπιμο να ανανεωθεί η έγκριση της ουσίας trifloxystrobin.

                     (12)

                     Η εκτίμηση κινδύνου για την ανανέωση της έγκρισης της ουσίας trifloxystrobin βασίζεται σε περιορισμένο αριθμό αντιπροσωπευτικών χρήσεων. Το γεγονός αυτό όμως δεν επηρεάζει τις χρήσεις για τις οποίες μπορούν να αδειοδοτηθούν φυτοπροστατευτικά προϊόντα που περιέχουν trifloxystrobin. Συνεπώς, είναι σκόπιμο να μη διατηρηθεί ο περιορισμός στη χρήση μόνο ως μυκητοκτόνου.

                     (13)

                     Ωστόσο, σύμφωνα με το άρθρο 14 παράγραφος 1 του κανονισμού (ΕΚ) αριθ. 1107/2009, σε συνδυασμό με το άρθρο 6 του ίδιου κανονισμού και με βάση τις σύγχρονες επιστημονικές και τεχνικές γνώσεις, είναι αναγκαίο να συμπεριληφθούν ορισμένοι όροι και περιορισμοί. Ειδικότερα, είναι σκόπιμο να απαιτηθούν περαιτέρω επιβεβαιωτικές πληροφορίες.

                     (14)

                     Συνεπώς, ο εκτελεστικός κανονισμός (ΕΕ) αριθ. 540/2011 θα πρέπει να τροποποιηθεί αναλόγως.

                     (15)

                     Δεδομένου ότι η τρέχουσα έγκριση της trifloxystrobin λήγει στις 31 Ιουλίου 2018, ο παρών κανονισμός θα πρέπει να τεθεί σε ισχύ το συντομότερο δυνατόν.

                     (16)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Ανανέωση έγκρισης δραστικής ουσίας
            Η έγκριση της δραστικής ουσίας trifloxystrobin ανανεώνεται όπως ορίζεται στο παράρτημα I.

            Άρθρο 2
            Τροποποίηση του εκτελεστικού κανονισμού (ΕΕ) αριθ. 540/2011
            Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα II του παρόντος κανονισμού.

            Άρθρο 3
            Έναρξη ισχύος και ημερομηνία εφαρμογής
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Αυγούστου 2018.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 26 Ιουλίου 2018.

                  Για την Επιτροπή

                  O Πρόεδρος

               Jean-Claude JUNCKER

            (1)  ΕΕ L 309 της 24.11.2009, σ. 1.

            (2)  Οδηγία 2003/68/ΕΚ της Επιτροπής, της 11ης Ιουλίου 2003, για τροποποίηση της οδηγίας 91/414/ΕΟΚ του Συμβουλίου ώστε να καταχωρηθούν οι trifloxystrobin, carfentrazone ethyl, mesotrione, fenamidone και isoxaflutole ως δραστικές ουσίες (ΕΕ L 177 της 16.7.2003, σ. 12).

            (3)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).

            (4)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

            (5)  Εκτελεστικός κανονισμός (ΕΕ) αριθ. 844/2012 της Επιτροπής, της 18ης Σεπτεμβρίου 2012, για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (ΕΕ L 252 της 19.9.2012, σ. 26).

            (6)  EFSA Journal 2017· 15(9):4980. Διαθέσιμο ηλεκτρονικά στη διεύθυνση: www.efsa.europa.eu.

            ΠΑΡΑΡΤΗΜΑ I

                        Κοινή ονομασία, Αριθμοί ταυτοποίησης

                        Ονομασία IUPAC

                        Καθαρότητα (1)

                        Ημερομηνία έγκρισης

                        Λήξη της έγκρισης

                        Ειδικοί όροι

                        Trifloxystrobin
                        CAS No 141517-21-7
                        Αριθ. CIPAC 617

                        (E)-μεθοξυ-ιμινο-{(E)-α-[1-(α,α,α-τριφθορο-m-τολυλο)αιθυλιδενοαμινοοξυλο]-o-τολυλο}οξικό μεθύλιο

                        ≥ 975 g/kg
                        AE 1344136 (max. 4 g/kg)

                        1η Αυγούστου 2018

                        31 Ιουλίου 2033

                        Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανανέωσης για την ουσία trifloxystrobin, και ιδίως τα προσαρτήματά I και II αυτής.
                        Στη συνολική αυτή εκτίμηση τα κράτη μέλη οφείλουν να αποδίδουν ιδιαίτερη προσοχή:

                                    —

                                    στην προστασία του υπόγειου υδροφόρου ορίζοντα όταν η δραστική ουσία εφαρμόζεται σε περιοχές με ευπαθές έδαφος και/ή ευπαθείς κλιματικές συνθήκες·

                                    —

                                    στην προστασία των υδρόβιων οργανισμών, των μελισσών και των ιχθυοφάγων πτηνών και θηλαστικών.

                              Οι όροι χρήσης περιλαμβάνουν μέτρα άμβλυνσης του κινδύνου, όπου απαιτείται.
                        Ο αιτών υποβάλλει στην Επιτροπή, στα κράτη μέλη και στην Αρχή επιβεβαιωτικές πληροφορίες όσον αφορά:

                                    1)

                                    τη σημασία των μεταβολιτών που μπορεί να εμφανίζονται στα υπόγεια ύδατα, λαμβάνοντας υπόψη τυχόν σχετική ταξινόμηση της ουσίας trifloxystrobin σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (2), ιδίως ως τοξικής για την αναπαραγωγή κατηγορίας 2·

                                    2)

                                    τις επιπτώσεις των διεργασιών επεξεργασίας υδάτων στη φύση των υπολειμμάτων που υπάρχουν στα επιφανειακά και τα υπόγεια ύδατα, όταν τα επιφανειακά ή τα υπόγεια ύδατα αντλούνται για την παραγωγή πόσιμου ύδατος.

                              Ο αιτών υποβάλλει τις πληροφορίες που ζητούνται σύμφωνα με το σημείο 1 εντός ενός έτους μετά τη δημοσίευση στην ιστοσελίδα του Ευρωπαϊκού Οργανισμού Χημικών Προϊόντων (ECHA) της γνώμης που εξέδωσε η επιτροπή αξιολόγησης κινδύνων του ECHA σύμφωνα με το άρθρο 37 παράγραφος 4 του κανονισμού (ΕΚ) αριθ. 1272/2008, όσον αφορά την ουσία trifloxystrobin.
                        Ο αιτών υποβάλλει τις πληροφορίες που ζητούνται σύμφωνα με το σημείο 2 εντός δύο ετών από τη δημοσίευση, από την Επιτροπή, ενός εγγράφου καθοδήγησης για την αξιολόγηση των επιπτώσεων των διεργασιών επεξεργασίας του νερού στη φύση των υπολειμμάτων που υπάρχουν στα επιφανειακά και τα υπόγεια ύδατα.

               (1)  Περισσότερες λεπτομέρειες σχετικά με την ταυτότητα και τις προδιαγραφές της δραστικής ουσίας παρέχονται στη σχετική έκθεση ανασκόπησης.

               (2)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/EΟΚ και 1999/45/EΚ και την τροποποίηση του κανονισμού (EΚ) αριθ. 1907/2006 (ΕΕ L 353 της 31.12.2008, σ. 1).

            ΠΑΡΑΡΤΗΜΑ II
            Το παράρτημα του εκτελεστικού κανονισμού (ΕΕ) αριθ. 540/2011 τροποποιείται ως εξής:

                        (1)

                        στο μέρος Α, η καταχώριση 59 για την ουσία trifloxystrobin απαλείφεται·

                        (2)

                        στο μέρος Β προστίθεται η ακόλουθη καταχώριση:

                                    Αριθμός

                                    Κοινή ονομασία, Αριθμοί ταυτοποίησης

                                    Ονομασία IUPAC

                                    Καθαρότητα (1)

                                    Ημερομηνία έγκρισης

                                    Λήξη της έγκρισης

                                    Ειδικές διατάξεις

                                    «124

                                    Trifloxystrobin
                                    CAS No 141517-21-7
                                    Αριθ. CIPAC 617

                                    (E)-μεθοξυ-ιμινο-{(E)-α-[1-(α,α,α-τριφθορο-m-τολυλο)αιθυλιδενοαμινοοξυλο]-o-τολυλο}οξικό μεθύλιο

                                    ≥ 975 g/kg
                                    AE 1344136 (max. 4 g/kg)

                                    1η Αυγούστου 2018

                                    31 Ιουλίου 2033

                                    Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανανέωσης για την ουσία trifloxystrobin, και ιδίως τα προσαρτήματά I και II αυτής.
                                    Σ' αυτή τη συνολική εκτίμηση τα κράτη μέλη οφείλουν να αποδίδουν ιδιαίτερη προσοχή:

                                                —

                                                στην προστασία του υπόγειου υδροφόρου ορίζοντα, όταν η δραστική ουσία εφαρμόζεται σε περιοχές με ευπαθές έδαφος και/ή ευπαθείς κλιματικές συνθήκες·

                                                —

                                                στην προστασία των υδρόβιων οργανισμών, των μελισσών και των ιχθυοφάγων πτηνών και θηλαστικών.

                                          Οι όροι χρήσης περιλαμβάνουν μέτρα άμβλυνσης του κινδύνου, όπου απαιτείται.
                                    Ο αιτών υποβάλλει στην Επιτροπή, στα κράτη μέλη και στην Αρχή επιβεβαιωτικές πληροφορίες όσον αφορά:

                                                1)

                                                τη σημασία των μεταβολιτών που μπορεί να εμφανίζονται στα υπόγεια ύδατα, λαμβάνοντας υπόψη τυχόν σχετική ταξινόμηση της ουσίας trifloxystrobin σύμφωνα με τον κανονισμό (ΕΚ) αριθ. 1272/2008, ιδίως ως τοξικής για την αναπαραγωγή κατηγορίας 2·

                                                2)

                                                τις επιπτώσεις των διεργασιών επεξεργασίας υδάτων στη φύση των υπολειμμάτων που υπάρχουν στα επιφανειακά και τα υπόγεια ύδατα, όταν τα επιφανειακά ή τα υπόγεια ύδατα αντλούνται για την παραγωγή πόσιμου ύδατος.

                                          Ο αιτών υποβάλλει τις πληροφορίες που ζητούνται σύμφωνα με το σημείο 1 εντός ενός έτους από τη δημοσίευση στην ιστοσελίδα του Ευρωπαϊκού Οργανισμού Χημικών Προϊόντων (ECHA) της γνώμης που εξέδωσε η επιτροπή αξιολόγησης κινδύνων του ECHA σύμφωνα με το άρθρο 37 παράγραφος 4 του κανονισμού (ΕΚ) αριθ. 1272/2008, όσον αφορά την ουσία trifloxystrobin.
                                    Ο αιτών υποβάλλει τις πληροφορίες που ζητούνται σύμφωνα με το σημείο 2 εντός δύο ετών από τη δημοσίευση, από την Επιτροπή, ενός εγγράφου καθοδήγησης για την αξιολόγηση των επιπτώσεων των διεργασιών επεξεργασίας του νερού στη φύση των υπολειμμάτων που υπάρχουν στα επιφανειακά και τα υπόγεια ύδατα.»

               (1)  Περισσότερες λεπτομέρειες σχετικά με την ταυτότητα και τις προδιαγραφές της δραστικής ουσίας παρέχονται στη σχετική έκθεση ανασκόπησης.